Menghendap guna kamera tersembunyi, GPS satu kesalahan
Oleh EDDY AQMAL MOHAMED HAMIDI

16 Mac 2023, 7:08 pm
PUTRAJAYA – Tindakan menjejaki (tracking) seseorang menggunakan sebarang cara seperti kamera tersembunyi atau sistem posisi sejagat (GPS) merupakan satu kesalahan menghendap (stalking).
Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said berkata, perkara itu antara penambahbaikan yang dibuat kerajaan bagi mewujudkan undang-undang berhubung kesalahan menghendap.
“Penambahbaikan ini khusus bagi menangani kes-kes di mana seseorang dijejaki tanpa elemen secara fizikal oleh mana-mana orang dengan menggunakan apa-apa peralatan atau apa-apa kaedah lain contohnya kamera tersembunyi atau GPS ‘tracker’ bagi tujuan menghendap dan si pelaku juga tidak berada berdekatan dengan mangsa ketika melakukan perbuatan tersebut.
“Cadangan undang-undang menghendap (anti-stalking) ini melibatkan pindaan Kanun Keseksaan (Penal Code) [Akta 574] dan Kanun Tatacara Jenayah (Criminal Procedure Code) [Akta 593],” katanya dalam kenyataan hari ini.
Menurut beliau, Kerajaan Perpaduan memandang serius dan terus komited mewujudkan undang-undang berhubung kesalahan menghendap.
Sehubungan itu, pasukan yang diketuai sendiri oleh beliau telah mengadakan beberapa sesi bersama-sama dengan Women’s Aid Organisation (WAO), Majlis Peguam dan Jabatan Peguam Negara (Bahagian Gubalan dan Bahagian Pendakwaan) untuk menyemak dan meneliti semula mengenai undang-undang menghendap secara menyeluruh.

Susulan perbincangan tersebut, kerajaan pada 24 Februari lalu telah mempersetujui bahawa perkara-perkara polisi berhubung kesalahan anti menghendap yang telah ditetapkan sebelum ini dikekalkan dengan penambahbaikan. – KOSMO! ONLINE


MRT laluan Putrajaya ‘dikerumun’
Oleh MOHD. HUSNI MOHD. NOOR

16 Mac 2023, 7:20 pm
PUTRAJAYA – Pembukaan MRT Laluan Putrajaya hari ini, memberi kelegaan kepada penduduk di Putrajaya serta sepanjang jajarannya.
Tinjauan di stesen MRT Putrajaya di sini, mendapati, orang ramai tidak melepaskan peluang untuk mencuba laluan itu malah masing-masing membawa ahli keluarga untuk merasai sendiri pengalaman berkenaan.
Lebih menarik, laluan MRT Putrajaya boleh digunakan secara percuma bermula hari ini sehingga 31 Mac ini sebagaimana diumumkan Perdana Menteri, Datuk Seri Anwar Ibrahim, pagi tadi.
Ketua Pegawai Eksekutif Rapid Rail Sdn. Bhd., Amir Hamdan berkata, pihaknya menjangkakan orang ramai akan mengambil kesempatan menggunakan kemudahan itu memandangkan musim cuti sekolah belum berakhir.
“Kita jangkakan 80,000 hingga 100,000 penumpang akan memanfaatkan jajaran ini tahun ini dan ia akan meningkat dari semasa ke semasa.
“Menjelang Ramadan tidak lama lagi, kami harap orang ramai dapat merancang perjalanan dengan memanfaatkan kemudahan laluan ini sekali gus mengelakkan kesesakan lalu lintas,” katanya ketika ditemui selepas meninjau operasi MRT Laluan Putrajaya, hari ini.

Sementara itu, salah seorang penumpang dikenali Afizu Rajali, 48, berkata, pembukaan MRT laluan Putrajaya melegakan kerana ia alternatif kepada pengangkutan awam lain selain memandu sendiri.
Katanya, dia akan menggunakan perkhidmatan MRT untuk ke pejabat di Cyberjaya bagi mengelak kesesakan dan menjimatkan masa.
“Ketika ini, lebuh raya sekitar Putrajaya seperti Maju Expressway (MEX) semakin sesak. Justeru, MRT laluan Putrajaya pasti akan menjadi pilihan kepada pengguna,” katanya.
Dalam pada itu, Jess Lee, 60, ketika ditemui berkata, dia sudah menunggu hampir 20 tahun untuk menikmati sistem pengangkutan awam yang sistematik menghubungkan Cyberjaya dan Putrajaya.
“Saya sangat bangga kerana akhirnya Malaysia juga mampu menyediakan rangkaian perkhidmatan awam menhubungkan lokasi utama di Lembah Klang,” katanya.
Seorang lagi penumpang, S.Yatesh, 19, berkata, dia mengakui tidak lagi perlu menukar tren untuk ke pusat pengajiannya di Kolej Unikop, Cyberjaya.
“Kini hanya perlu mengambil satu tren dari Sungai Besi. Sebelum ini saya terpaksa bertukar dua jenis perkhidmatan iaitu Transit Aliran Ringan (LRT) dan KLIA Transit ke Cyberjaya,” katanya. – KOSMO! ONLINE


Hospital Selgate Rawang dijangka beroperasi tahun depan
Oleh MOHAMAD NAUFAL MOHAMAD IDRIS

16 Mac 2023, 7:14 pm
SHAH ALAM – Hospital Selgate Corporation Sdn. Bhd. (Selgate) di Rawang dijangka beroperasi pertengahan tahun depan.
Pengerusi Jawatankuasa Tetap Kesihatan Awam Selangor, Dr. Siti Mariah Mahmud berkata, buat masa kini Selgate yang merupakan anak syarikat kerajaan negeri akan melantik syarikat baharu bagi pembinaan hospital tersebut berikutan syarikat yang dilantik sebelum ini telah ditamatkan kontrak.
“Status Hospital Selgate Rawang kini dalam proses tender syarikat pembinaan utama (yang baharu). Oleh itu, pembinaan hospital ini akan mengambil masa setahun untuk disiapkan dan dijangka beroperasi pada pertengahan tahun 2024,” katanya ketika sesi pergulungan titah Sultan Selangor di Bangunan Annex, di sini, hari ini.
Sebelum ini, media tempatan melaporkan Hospital Selgate Rawang yang dijangka menelan kos perbelanjaan RM130juta
sepatutnya siap pada Disember 2019 dan beroperasi pada tahun 2020.
Dalam perkembangan berlainan, Siti Mariah turut memaklumkan bahawa Perbadanan Kemajuan Negeri Selangor (PKNS) sedang merancang melantik syarikat lain sebagai pemaju tanah bagi pembinaan Hospital Jantung di Shah Alam.
“Pada awalnya, PKNS melantik syarikat Binapuri Sdn. Bhd. (Binapura) sebagai pemaju tanah dan kini, PKNS merancang melantik syarikat lain yang lebih berkemampuan untuk menggantikan syarikat ini (Binapura),” ujarnya. – KOSMO! ONLINE


Lelaki ‘bertanduk’ meninggal dunia pada usia 140 tahun
Oleh KOSMO

16 Mac 2023, 7:00 pm
SANA’A, YEMEN –  Seorang lelaki  Yemen yang sebelum ini menjadi perhatian ramai kerana mempunyai ketumbuhan seperti tanduk pada  sisi dahinya, meninggal dunia pada usia dipercayai  140 tahun, lapor akhbar The Sun semalam.
Ali Anter yang dipercayai lelaki paling tua di Yemen digelar ‘lelaki bertanduk dua’ selepas mempunyai dua tanduk yang tumbuh pada kedua-dua sisi dahinya  selepas dia berusia 100 tahun.
Ketika salah satu daripadanya semakin besar, ia mula melengkung menyerupai tanduk kambing, manakala ketika dia meninggal dunia, tanduk tersebut dikatakan tumbuh sehingga ke paras mulutnya.
Menurut laporan, Ali meninggal dunia tiga hari selepas satu rakaman video menunjukkan seorang individu tidak terlatih cuba memotong tanduk tersebut menggunakan alat yang panas.
Seorang ahli keluarga memaklumkan bahawa lelaki itu meninggal dunia disebabkan kesihatan fizikal dan mentalnya merosot akibat sakit tua.
Namun, ada dalam kalangan saudaranya mendakwa bahawa Ali sebenarnya meninggal dunia disebabkan prosedur pemotongan ketumbuhan itu yang telah mempercepatkan kematiannya.

Media tempatan melaporkan Ali berada dalam keadaan sihat dan mempunyai ingatan yang baik sehingga sekitar 2017 apabila keadaannya mula merosot.
Ketumbuhan yang muncul pada dahi Ali berkemungkinan merupakan sejenis tumor kulit yang terhasil daripada keratin, iaitu protein sama yang membentuk rambut dan kuku.
Ia timbul daripada lebihan kulit yang teruk serta sering berlaku dalam kalangan pesakit lebih berusia dan individu berkulit cerah. – Agensi


Konsert Blackpink punca rumput Stadium Gelora Bung Karno rosak
Oleh KOSMO

16 Mac 2023, 8:00 pm
JAKARTA – Pengerusi jawatankuasa penganjuran tempatan Piala Dunia U-20 FIFA 2023, Erick Thohir mengesahkan bahawa  tiada lagi acara akan dianjurkan di Stadium Utama Gelora Bung Karno (GBK) di Senayan, Jakarta selepas konsert Blankpink berlangsung di lokasi tersebut hujung minggu lalu.
Laman berita Tempo melaporkan arahan itu dikeluarkan bagi mempersiapkan stadium tersebut menjelang kejohanan bola sepak remaja antarabangsa itu.
“Ini merupakan waktu kritikal kerana GBK adalah padang bersaiz mega di Indonesia yang amat penting untuk Piala Dunia tersebut.
“Acara pembukaan acara sukan itu dan beberapa acara berkaitan akan diadakan di sini (GBK). Jadi, saya perlu menegaskan di sini bahawa tiada lagi sebarang acara boleh dianjurkan di GBK sama ada  sukan atau seni,” ujarnya.
Sebelum ini, dua konsert diadakan di GBK iaitu konsert penyanyi Indonesia, Raisa pada 25 Februari lalu dan konsert Blackpink pada 11 dan 12 Mac 2023.
Isnin lalu, Erick memeriksa keadaan stadium tersebut dan mendapati tiada masalah serius yang berlaku melainkan kualiti rumput perlu ditambah baik selepas digunakan dalam dua konsert besar itu.

Piala Dunia U-20 FIFA 2023 dijadual berlangsung pada 20 Mei hingga 11 Jun depan dengan Indonesia merupakan tuan rumah bagi acara dwitahunan itu. – Agensi


Johor tambah bilangan RTBJ, bantu lebih ramai miliki kediaman
Oleh KHAIRUL MOHD. ALI

16 Mac 2023, 6:51 pm
JOHOR BAHRU – Kerajaan negeri merancang untuk membina sehingga 500 unit kediaman Rumah Transit Bangsa Johor (RTBJ) dalam tempoh lima tahun akan datang.
Menteri Besar, Datuk Onn Hafiz Ghazi berkata, inisiatif RTBJ itu bertujuan untuk membolehkan lebih ramai rakyat negeri ini untuk memiliki rumah kediaman sendiri, pada masa depan.
Menurut beliau, melalui program tersebut, individu yang layak boleh menyewa unit RTBJ dengan bayaran sebanyak RM650 sebulan.
“Daripada jumlah RM650 itu, sebanyak RM455 akan ditolak sebagai bayaran sewa bulanan manakala RM195 akan dijadikan simpanan mereka selama lima tahun.
“Selepas lima tahun, jumlah wang simpanan terkumpul adalah sebanyak RM11,000, dan wang berkenaan akan digunakan untuk membayar deposit rumah,” katanya ketika berucap pada Majlis Pelancaran Perkhidmatan Transformasi Perbadanan Kemajuan Perumahan Johor (PKPJ) di Hotel Holiday Villa, di sini hari ini.
Tambah Onn Hafiz, sejumlah 93 unit kediaman RTBJ akan dibina tahun ini, manakala 216 unit lagi akan dibina tahun depan dan berbeza dengan skim ‘rent to own’ yang telah diperkenalkan terlebih dahulu.

Sementara itu, Pengerusi Jawatankuasa Perumahan dan Kerajaan Tempatan Johor, Datuk Mohd. Jafni Md. memberitahu, kerajaan negeri telah mengenal pasti lebih 10,000 kediaman rumah setinggan yang didirikan di kawasan berstatus tanah persekutuan, di tepi sungai serta yang dihuni warga asing.
“Johor Bahru antara daerah dengan jumlah penempatan setinggan tertinggi di negeri ini dan kita akan beri tumpuan kepada usaha membebaskan penempatan setinggan melalui penubuhan pasukan khas yang telah digerakkan sejak tahun lalu.
“Setakat ini, beberapa penempatan setinggan sudah dirobohkan terutama yang melibatkan penghuni bukan orang tempatan,” ujarnya- KOSMO! ONLINE


Langkah Ee Yi-Yew Sin tersekat di pusingan kedua All England
Oleh MUHAMMAD HELMEE RAMLI

16 Mac 2023, 8:17 pm
KUALA LUMPUR – Tiada lagi kelibat wakil Malaysia dalam acara beregu lelaki pada Kejohanan Badminton Seluruh England (All England) 2023 selepas gandingan profesional, Teo Ee Yi-Ong Yew Sin tersingkir di pusingan kedua sebentar tadi.
Pada perlawanan yang berlangsung di Utilita Arena, Birmingham, gandingan No.8 dunia itu terpaksa akur dengan kehebatan juara bertahan dari Indonesia, Muhammad Shohibul Fikri-Bagas Maulana apabila tewas dalam aksi straight set 18-21, 18-21.
Meskipun memulakan perlawanan dengan aksi positif, namun ia masih belum mampu untuk menghalang kemaraan Shohibul Fikri-Bagas ke pusingan suku akhir yang dijadualkan berlangsung esok.
Pada awal set pertama, Ee Yi-Yew Sin terlebih dahulu mendahului permainan 11-7, namun pemain lawan menunjukkan semangat juang tinggi apabila bangkit mengejar sebelum menang 21-18 dalam tempoh 17 minit.
Memasuki set kedua, Ee Yi-Yew Sin menampilkan aksi lebih agresif selain cuba memberi tekanan terhadap beregu No.12 dunia itu dan ia berhasil apabila mereka berjaya mendahului dengan jurang mata agak besar 9-4.
Bagaimanapun, situasi sama kembali berulang apabila pemain Indonesia melakukan kebangkitan pada pertengahan set kedua, seterusnya menang 21-18 bagi menempah slot di pentas suku akhir.

Menerusi keputusan itu, hasrat Ee Yi-Yew Sin untuk melangkah ke suku akhir buat kali ketiga musim ini tidak kesampaian selepas melakukannya pada kejohanan Terbuka Malaysia dan India Januari lalu.
Bagi aksi suku akhir esok, Shohibul Fikri-Bagas kini menantikan pemenang antara satu lagi gandingan Indonesia, Fajar Alfian-Muhammad Rian Ardianto yang akan turun menentang beregu Taiwan, Lee Jhe Huei-Yang Po Hsuan sebentar lagi. – KOSMO! ONLINE


Kes ugut pengarah Mentega Terbang disiasat
Oleh AZMI NORDIN

16 Mac 2023, 8:20 pm
PETALING JAYA – Polis membuka kertas siasatan khianat dan ugutan ekoran kereta milik pengarah dan penulis skrip filem kontroversi Mentega Terbang dirosakkan serta ditinggalkan nota ugutan bunuh, hari ini.
Ketua Polis Selangor, Datuk Hussein Omar Khan berkata, kejadian itu berlaku di dua kawasan iaitu Kajang dan Ampang Jaya membabitkan kes simbah cat kereta dan meninggalkan nota ugutan.
Menurutnya, mangsa yang membuat laporan polis itu terbabit dalam pembikinan filem Mentega Terbang.
“Siasatan lanjut dijalankan mengikut Seksyen 427 Kanun Keseksaan dan Seksyen 507 Kanun Keseksaan,” katanya ketika dihubungi, hari ini.
Terdahulu, Kosmo! melaporkan kereta milik pengarah dan penulis skrip filem kontroversi Mentega Terbang dirosakkan dengan simbahan cat dan bahan asid serta ditinggalkan nota ugutan bunuh, hari ini.
Menerusi perkongsian gambar di Twitter @Amerhadiazmi, kelihatan kereta jenis Proton Saga berwarna merah dan Toyota Vios berwarna putih dipenuhi kesan simbahan asid, cat berwarna merah dan hitam.

“Cat serta asid disimbah ke kereta pengarah dan pelakon Mentega Terbang oleh individu tidak dikenali. Turut ditinggalkan nota ugutan bunuh terhadap mereka dan keluarga,” katanya.
Dalam gambar yang dihantar itu turut disertakan nota ugutan bunuh yang bertulis ‘Lu dengan family mesti mati’ dan nota amaran ‘Mentega Terbang jangan cabar agama Islam’.
Sementara itu, peguam kepada kedua-dua mangsa, Zaid Malek berkata, anak guamnya telah membuat laporan polis berhubung perkara itu, pagi tadi. – KOSMO! ONLINE.


Pengarah Mentega Terbang diugut bunuh, kereta disimbah cat
Oleh AZMI NORDIN

16 Mac 2023, 5:28 pm
PETALING JAYA – Kereta milik pengarah dan penulis skrip filem kontroversi Mentega Terbang telah dirosakkan dengan simbahan cat dan bahan asid serta ditinggalkan nota ugutan bunuh, pagi tadi.
Menerusi perkongsian gambar di Twitter @Amerhadiazmi, kelihatan kereta jenis Proton Saga berwarna merah dan Toyota Vios berwarna putih dipenuhi kesan simbahan asid serta cat berwarna merah dan hitam.
“Cat serta asid disimbah ke kereta pengarah dan pelakon Mentega Terbang oleh individu tidak dikenali. Turut ditinggalkan, nota ugutan bunuh terhadap mereka dan keluarga,” katanya dalam hantaran tersebut.
Dalam hantaran itu, nota ugutan bunuh bertulis ‘lu dengan family mesti mati’ dan nota amaran ‘Mentega Terbang jangan cabar agama Islam’.
Peguam kepada kedua-dua mangsa, Zaid Malek berkata, anak guamnya telah membuat laporan polis berhubung perkara itu, pagi tadi.
“Mereka memberitahu kejadian disedari pagi tadi ketika hendak keluar dari rumah. Laporan polis dibuat di Ibu Pejabat Polis (IPD) Ampang Jaya dan Kajang.

“Persoalannya sekarang, bagaimana orang awak mengetahui yang mana satu kenderaan mangsa dan di mana rumah mereka. Perkara ini perlu diulas oleh pihak berkuasa,” katanya ketika dihubungi Kosmo!.
Menurut Zaid, keselamatan anak guamnya turut terancam selepas menerima ugutan mesej selepas memberi keterangan pada pihak polis.
“Kami harap perlindungan sewajarnya dapat diberikan kepada mereka ekoran suasana di negara juga sedang ‘hangat’ disebabkan golongan tertentu memainkan isu ini,” katanya.
Dalam pada itu, Menteri Komunikasi dan Digital (KKD) Fahmi Fadzil mengecam tindakan terhadap individu tidak bertanggungjawab mengugut pengarah dan penulis skrip filem Mentega Terbang.
Katanya, masyarakat perlu mematuhi undang-undang dan tidak perlu mengambil kesempatan dengan merosakkan harta benda persendirian serta mengancam nyawa orang lain.- KOSMO! ONLINE.


Kes jenayah seksual kanak-kanak, wanita meningkat tahun lalu
Oleh ROHANA MOHD. NAWI

16 Mac 2023, 5:50 pm
KOTA BHARU – Kes jenayah termasuk seksual yang melibatkan kanak-kanak dan wanita di negara ini mencatatkan sebanyak 12,890 kes pada tahun lalu.
Pengarah Jabatan Siasatan Jenayah Bukit Aman, Datuk Seri Abdul Jalil Hassan berkata, jumlah itu menunjukkan peningkatan berbanding 2020 apabila sebanyak 11,092 kes dilaporkan pada tahun tersebut.
Menurutnya, jenayah seksual itu membabitkan kes rogol, cabul, sumbang mahram, cabul kehormatan, gangguan seksual, amang seksual, berkomunikasi seksual dengan kanak-kanak, penderaan kanak-kanak, buang bayi dan keganasan rumah tangga.
“Jumlah kes rogol pada tiga tahun lalu mencatatkan sebanyak 1,378 kes dan meningkat kepada 1,398 kes pada 2022.
“Kes sumbang mahram yang dilaporkan juga meningkat iaitu daripada 259 kes kepada 264 kes, cabul kehormatan (daripada 838 kes kepada 865 kes), gangguan seksual (daripada 378 kes kepada 466 kes), dera kanak-kanak (daripada 545 kes kepada 687 kes) dan keganasan rumah tangga (daripada 5,260 kes kepada 6,540 kes) dalam tempoh tersebut,” katanya
Mengulas lanjut Abdul Jalil memberitahu, faktor yang menyebabkan kes-kes tersebut meningkat antaranya kepincangan keluarga, media sosial, gajet tanpa kawalan, tekanan hidup dan taraf ekonomi.

Katanya, kes keganasan rumah tangga juga menyebabkan anak-anak terbiar dan tidak dipedulikan oleh ibu bapa sebelum mereka turut menjadi mangsa selain kemudahan teknologi tanpa kawalan ibu bapa turut menjadi penyumbang kes.
“Sehubungan itu, ibu bapa dinasihatkan supaya mengawal tingkah laku anak-anak daripada melayari laman web tertentu,” ujarnya kepada pemberita selepas Majlis Perasmian Pusat Temu Duga Kanak-Kanak, Jabatan Siasatan Jenayah, Ibu Pejabat Polis Kontinjen (IPK) Kelantan di Perumahan Polis Kemumin, Pengkalan Chepa, di sini hari ini. – KOSMO! ONLINE


Silinder radioaktif hilang di Thailand, pendedahan boleh akibatkan tisu badan mereput
Oleh KOSMO!

16 Mac 2023, 5:24 pm
BANGKOK – Operasi  mencari silinder atau kanister radioaktif isotop Caesium-137  yang hilang di Prachin Buri dipertingkatkan selepas usaha tersebut tidak berhasil, lapor portal berita Thaiger hari ini.
Kelmarin pekerja- pekerja  dilengkapi dengan alat pengesan radiasi menggeledah kedai-kedai barangan  sekerap di daerah Si Maha Phot,  wilayah Prachin Buri,  tengah Thailand tetapi tidak menemui apa-apa.
Syarikat Loji Tenaga Nasional 5A menawarkan ganjaran 50,000 baht (RM6,534)   untuk maklumat yang membawa kepada penemuan semula kanister radioaktif tersebut. Tiub keluli itu hilang dari loji janakuasa di sebuah kawasan perindustrian.
Kanister itu mempunyai diameter kira-kira 2 inci  dan panjang 8 inci, manakala beratnya pula sekitar 25 kilogram.
Menurut portal berita  Thai PBS World, bahan radioaktif itu dilaporkan hilang semasa pemeriksaan rutin, menyebabkan syarikat itu membuat laporan polis.
Bahagian Kesihatan Kecemasan kini bersiap sedia  dengan setiausaha tetap Kementerian Kesihatan Awam, Opart Karnkawinpong bersiap sedia untuk langkah-langkah susulan apabila dan di mana bahan itu ditemui.

Beliau dilaporkan memberitahu jabatan  itu untuk menyediakan senarai pakar sinaran rariasi supaya turut berwaspada. Opart berkata,  hospital Nopparat Rajathanee dan Ramathibodi telah diarahkan untuk berkoordinasi dengan Bahagian  Kesihatan Kecemasan jika orang ramai terdedah kepada radiasi dan memerlukan rawatan.
Beliau menyatakan bahawa pendedahan singkat kepada bahan radioaktif  itu tidak akan memberi banyak kesan ke atas kesihatan seseorang, tetapi pendedahan berpanjangan kepada sinarannya  boleh membahayakan nyawa.
Kakitangan di loji janakuasa itu juga berkata,  bahan itu tidak akan memudaratkan kesihatan seseorang melainkan silinder itu dibongkar.
Sekiranya silinder dibongkar, Caesium-137 tidak kelihatan dan tidak berbau, menjadikannya sukar untuk menentukan sama ada seseorang telah terdedah. Apabila terdedah, badan akan mengalami nekrosis (pereputan tisu badan) akibat sinaran beta dan gamma.
Pejabat Atom untuk Keamanan, Permsuk Sutchapiwat memberi amaran : “Jika seseorang memecahkan silinder dan  apabila anda terdedah secara langsung, anda boleh terdedah kepada risiko kanser yang tinggi dan penyakit serius lain, jadi tolong jangan pecahkan silinder itu.” – Agensi


6 tahun kahwin baru tahu isteri saudara kandung
Oleh KOSMO!

16 Mac 2023, 6:03 pm
LONDON – Seluruh kehidupan seorang lelaki hancur selepas mendapati dia mempunyai pertalian darah dengan ibu kepada dua anaknya yang masih kecil, lapor portal berita Mirror semalam.
Lelaki itu berkata, dia diterima sebagai anak angkat dua minit selepas kelahirannya  dan tidak tahu apa-apa tentang ibu bapa kandungnya kerana ia sebahagian daripada prosedur anak angkat secara tertutup.
Bagaimanapun, sejarah keluarganya terbongkar selepas dia menjalani ujian untuk melihat sama ada boleh menderma buah pinggangnya  kepada isteri yang dikahwini selama enam tahun.
Lelaki itu berkata: “Isteri saya jatuh sakit sejurus anak kami dilahirkan dan kini memerlukan pemindahan buah pinggang. Kami memeriksa dengan saudara-maranya, namun tidak ada yang sepadan.
“Saya tahu kebarangkaliannya kecil tetapi saya memutuskan untuk menjalani ujian untuk melihat sama ada saya boleh mendermakan buang pinggang saya. Saya mendapat panggilan pada hari lain mengatakan bahawa ginjal saya sepadan.
“Doktor kemudian mengatakan sesuatu tentang ingin melakukan ujian tambahan kerana beberapa maklumat daripada keputusan ujian tisu HLA (antigen leukosit manusia). Saya tidak memikirkan lebih jauh  dan bersetuju,” katanya.

Bagaimanapun, keputusan ujian mendapati bahawa  lelaki itu dan isterinya mempunyai ‘peratusan padanan yang tinggi dan luar biasa’.
“Saya terkejut dan keliru. Doktor menjelaskan bagaimana maklumat DNA diturunkan daripada  generasi ke generasi, ibu bapa kepada anak boleh mempunyai sekurang-kurangnya 50 peratus padanan dan adik-beradik boleh mempunyai padanan 0-100 peratus,” tambahnya.
“Jarang ada padanan begitu tinggi untuk  suami dan isteri. Saya bertanya apa maksudnya,” katanya lagi.
Lelaki itu kemudian menjelaskan bagaimana dia bertemu isterinya lapan tahun lalu ketika bekerja jauh dari kampung halamannya.
Mereka  bertukar nombor telefon dan mengatur untuk bertemu setiap kali dia pergi ke negeri isterinya sehingga dia diberi peluang berpindah kerja ke sana secara kekal.
Dia berkata:  “Kami adik-beradik. Tidak, saya tidak bergurau. Saya tidak tahu apa yang perlu dilakukan untuk bergerak ke hadapan tetapi saya tahu ia mungkin salah. Dia ialah isteri saya dan ibu kepada anak-anak kami.”
Selepas berkongsi pengalamannya di laman sosial Reddit, pengguna berkongsi pendapat mereka tentang cara terbaik dia menangani situasi yang sangat malang ini. – Agensi


Hujan lebat di Perak, Sarawak malam ini
Oleh KOSMO!

16 Mac 2023, 5:36 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang di negeri Perak dan Sarawak, malam ini.
MetMalaysia melalui laman sesawangnya memberitahu, amaran itu dijangka berlaku sehingga pukul 8 malam melibatkan beberapa daerah di dua negeri berkenaan.
“Di Perak melibatkan dua daerah iaitu Kampar dan Batang Padang.
“Di Sarawak pula melibatkan daerah Kuching (Bau dan Kuching), Serian, Samarahan, Sri Aman (Sri Aman), Betong, Sarikei (Pakan dan Meradong), Sibu (Sibu dan Selangau), Miri (Subis, Beluru dan Marudi) dan Limbang,” kata kenyataan itu, di sini hari ini. – KOSMO! ONLINE


Menyanyi itu ‘ubat’, terapi – Hail Amir
Oleh HANISAH SELAMAT

16 Mac 2023, 6:15 pm
KUALA LUMPUR: Pernah terkena serangan jantung hingga kudrat tidak sekuat dulu, penyanyi popular era 1970-an Datuk Hail Amir menganggap nyanyian antara terapi yang dapat menguatkan semangat hidupnya.
Kata penyanyi berusia 74 tahun itu, tubuhnya seakan-akan lemau apabila duduk sahaja di rumah andai tiada undangan persembahan yang membolehkannya berjumpa orang ramai.
“Walaupun sudah lima dekad menghiburkan khalayak, saya tetap seronok melaksanakan tanggungjawab ini apatah lagi melihat penonton gembira.
“Jadi saya teruja tunggu hujung minggu sebab biasanya banyak undangan yang membawa saya keliling negara selain terbang sampai ke Sabah, Sarawak dan Brunei.
“Kalau orang panggil biasanya saya tak tolak tawaran atau rezeki sebab siapa tahu selepas ini mungkin saya tak lagi diberi peluang menyanyi.
“Selagi orang percaya kita ambil saja, lagi pun ini aktiviti yang kita suka,” pada sidang media Konsert Raya Sepanjang Zaman anjuran Orkestra Filharmonik Malaysia (MPO)di sini, semalam.

Pada konsert yang dijadualkan berlangsung di Dewan Filharmonik 6 Mei depan, penyanyi Wajah Kesayangan Hamba itu bakal sepentas dengan Sanisah Huri, Ziana Zain dan Bob Yusof.
Menurut Hail, pertama kali diberi kesempatan untuk beraksi di gelanggang gah itu apatah lafimenyampaikan lagu rayba bersama orkestra sesuatu yang dinantikan.
“Saya berbesar hati dipanggil menyanyi bersama dengan MPO selepas sudah lama tidak beraksi dengan kumpulan orkestra yang besar.
“Paling saya nantikan adalah segmen lagu Allahyarham Datuk Sharifah Aini kerana kami ada lagu duet berjudul Bisikan Hati di Pagi Raya yang dirakamkan pada tahun 1977.
“Saya suka lagu itu. Jadi dendangan tersebut menggamit memori lampau. Pada waktu sama saya ketika itu turut tampil duet dengan Uji Rashid membawakan Seloka Hari Raya yang popular.
Terdahulu, pemilik nama sebenar Abdul Hail Amir itu dimasukkan ke hospital pada 2018 selepas mengadu sakit dada dan ditahan di dalam wad akibat masalah jantung.
Kata Hail, bagi memastikan dirinya terus bertenaga dan dapat keluar menghiburkan peminat, dia mengakui mula menjaga pengambilan makanan.
Sementara itu, mengenai konsert yang berkonsepkan lagu hari raya, konsert dikemudi Konduktor MPO, Ahmad Muriz Che Rose dengan dilengkapkan penampilan lebih 60 pemuzik orkestra berpengalaman.
Selain dedikasi segmen kepada Sharifah Aini, penyanyi terbabit juga bakal mendendangkan medley lagu raya daripada Datuk M Nasir dan Allahyarham Tan Sri P Ramlee.- KOSMO! ONLINE


Liga Super: KDA FC mahu terus bangkit tewaskan Kuching City FC
Oleh MOHD. RAFIE AZIMI

16 Mac 2023, 6:14 pm
ALOR SETAR – Pengendali Kedah Darul Aman FC (KDA FC), Mohd. Nafuzi Zain meminta anak-anak buahnya supaya meneruskan momentum kemenangan kemenangan ketika menentang Kuching City FC di Stadium Darul Aman, di sini malam esok.
Sang Kenari bangkit daripada dua kekalahan selepas mencatatkan kemenangan ketika bertemu Kelantan United FC pada Isnin lalu.
Kata beliau, pemain perlu memberi fokus 100 peratus dan tidak lagi melakukan kesilapan mudah yang dilihat menjadi punca kepada kebanyakan jaringan lawan sebelum ini.
“Dalam keadaan sekarang, saya mahu pemain sedar bahawa mereka perlu menggunakan setiap peluang yang ada dan tidak melakukan kesilapan mudah.
“Saya juga mahu mereka ‘settle down’ secepat mungkin dalam perlawanan kerana perkara sebegitu akan menyebabkan kita berada bawah tekanan.
“Apabila itu berlaku, mulalah kita berada dalam keadaan kelam-kabut dan apa yang dirancang tidak menjadi,” katanya pada sidang akhbar, di sini hari ini.

Menurutnya, pemain diminta berusaha untuk mencapai kemenangan tetapi jangan terlalu ‘memaksa’ atau dalam erti kata lain terlampau gelojoh untuk membuat asakan.
“Paling penting, usah ulangi kesilapan mudah yang menyebabkan pintu gol kita dibolosi seperti sebelum ini. Saya faham ada dalam kalangan pemain yang mungkin jarang beraksi pada musim sebelum ini masih ‘terkejut’.
“Mereka dalam proses untuk menyesuaikan diri dengan suasana termasuk di Darul Aman tetapi mereka harus segera tenang ketika penyokong sentiasa menjadi tulang belakang untuk menaikkan semangat pasukan,” ujarnya.
Mengulas lanjut, Mohd. Nafuzi berkata, pertemuan menentang pasukan dari bumi kenyalang itu dijangka tidak mudah apatah lagi Kuching City dibimbing oleh individu yang dianggapnya sebagai ‘sifu’ dalam dunia kejurulatihan.
“Walaupun kedudukan Kuching City berada di bawah kami dalam carta Liga Super kini, namun itu tidak bermakna mereka merupakan lawan mudah.
“Kita tahu setiap pasukan yang berkunjung ke Darul Aman sentiasa memberikan usaha tambahan dan komitmen penuh bagi memberi kesukaran kepada KDA FC,” tambahnya. – KOSMO! ONLINE


Operasi feri Kuala Perlis-Langkawi tidak jejas LIMA’23
Oleh SYED AZLAN SAYED HIZAR

16 Mac 2023, 5:58 pm
KANGAR – Kerja-kerja pengerukan alur pelayaran di perairan negeri ini dijangka siap sepenuhnya sebelum berlangsung Pameran Maritim dan Aeroangkasa Antarabangsa Langkawi 2023 (LIMA’23) pada 23 hingga 27 Mei depan.
Pengerusi Jawatankuasa Pengangkutan negeri, Izizam Ibrahim berkata, proses pengerukan bagi mengatasi masalah mendapan lumpur itu dilakukan kerajaan Persekutuan menerusi Jabatan Laut dengan kos kira-kira RM26 juta.
“Kerja-kerja pengerukan tersebut dijalankan sejak 21 Februari lalu dan selepas projek itu selesai, tiada halangan untuk syarikat perkhidmatan feri untuk merapat di terminal feri Kuala Perlis.
“Pengoperasian feri akan dapat ditambah dengan perkhidmatan turut dipertingkatkan bersempena penganjuran LIMA’23,” katanya pda sidang Dewan Undangan Negeri (DUN) Perlis di sini hari ini.
Beliau menjawab soalan Abu Bakar Hamzah (PN-Kuala Perlis) berhubung langkah atau keputusan dilakukan kerajaan untuk mengatasi masalah perkhidmatan feri ke Langkawi yang hanya dapat beroperasi satu trip sehari berbanding tiga atau empat trip pada tahun lalu.
Menurut Izizam lagi, faktor utama masalah perkhidmatan feri Kuala Perlis ke Langkawi adalah disebabkan keadaan alur pelayaran yang cetek dan dipengaruhi fenomena pasang surut air.

“Perkhidmatan feri penumpang hanya selamat untuk beroperasi pada kedalaman air laut 1.6 meter dan ke atas dan jika feri berlayar di bawah paras 1.6 meter, ia akan memberi risiko kepada feri seperti terkandas atau perkara-perkara lain yang tidak diingini,” jelasnya. – KOSMO! ONLINE


Dua pemotong rumput cedera dirempuh trak pikap
Oleh OTHMAN YAHAYA

16 Mac 2023, 5:18 pm
SUNGAI PETANI – Dua pemotong rumput syarikat pembersihan, E-Idaman Sdn. Bhd. cedera akibat dirempuh sebuah trak pikap yang terbabas dalam kejadian langgar lari di Jalan 3, Taman Ria Jaya, di sini pagi tadi.
Dalam kejadian pukul 9.40 pagi itu, mangsa, Mohd Hafizan Derani, 24, dan Muhd. Afiq Haikal Rustam, 22, cedera pada lutut dan pinggang akibat dirempuh trak pikap Mitsubishi Triton dan dibawa ke Hospital Sultan Abdul Halim (HSAH), di sini, untuk mendapatkan rawatan.
Penyelia syarikat bagi kawasan Taman Ria, Roshidi Ismail, 41, memberitahu, ketika kejadian, dua mangsa terbabit sedang memotong rumput di bahu kiri jalan manakala dua lagi rakan mereka melakukan kerja sama di sebelah kanan bahu jalan.
“Saya yang berada berdekatan lokasi kejadian melihat kenderaan itu dipandu laju dari arah Sekolah Kebangsaan (SK) Taman Ria dan hilang kawalan sebelum merempuh dua kereta yang diletakkan di hadapan rumah.
“Selepas merempuh Perodua Kancil dan Perodua Viva, pikap itu yang dipercayai dipandu seorang lelaki tempatan cuba melarikan diri dan bertindak merempuh dua pekerja saya di bahu jalan menyebabkan mereka cedera,” katanya di sini, hari ini.
Menurut Roshidi, pemandu trak pikap dipercayai memecut laju dan enggan memberhentikan kenderaan walaupun dua lagi rakan setugas mangsa cuba menahannya.

Sementara itu, Ketua Polis Daerah Kuala Muda, Asisten Komisioner Zaidy Che Hassan berkata, pihaknya menerima laporan berhubung kejadian daripada dua pemilik kenderaan yang dirempuh trak pikap.
“Saya turut difahamkan kedua-dua pekerja pembersihan yang cedera dalam kejadian itu akan membuat laporan polis selepas selesai mendapatkan rawatan di HSAH,” katanya. – KOSMO! ONLINE


Harga rokok di Britain naik lagi, jadi RM96 sekotak
Oleh KOSMO

16 Mac 2023, 6:00 pm
LONDON – Perokok di Britain bakal menyaksikan perbelanjaan mereka semakin meningkat apabila kerajaan mengumumkan kenaikan cukai tembakau dalam pembentangan Bajet Musim Bunga semalam, lapor akhbar Daily Star.
Canselor Jeremy Hunt ketika membentangkan bajet itu berkata, lonjakan dalam duti tembakau akan menyaksikan harga sekotak rokok meningkat sehingga £11.80 (RM64.17) pada pukul 6 petang (waktu tempatan) semalam.
Harga bagi kotak mengandungi 20 batang rokok pula akan meningkat sebanyak £1.15 (RM6.25) di bawah kadar baharu itu, demikian menurut makluman Hunt kepada Dewan Rakyat awal semalam.
Pengumuman itu merupakan sebahagian daripada Bajet Musim Luruh kerajaan Britain ketika ia terus berusaha menyelamatkan negara itu daripada impak Covid-19 serta krisis kos sara hidup.
Selain harga rokok biasa yang akan dinaikkan kepada £11.80 daripada £10.65 (RM57.90) sebelum ini, rokok premium pula boleh melonjak daripada £15.35 kepada £17.65 sekotak (RM83.49 kepada RM96).
Kerajaan Britain pada masa ini menyasarkan untuk menjadikan negara itu bebas rokok menjelang 2030 dengan kurang lima peratus daripada penduduknya adalah perokok. – Agensi


Kes kehilangan Steven luar biasa – Bomba
Oleh DIYANATUL ATIQAH ZAKARYA

16 Mac 2023, 4:50 pm
MELAKA – Kehilangan peniaga, Steven Tan Kim Huat, 45, yang dilaporkan sesat ketika mendaki Bukit Beruang Hill di sini disifatkan luar biasa susulan pasukan mencari dan menyelamat (SAR) masih belum menemui sebarang petunjuk setakat hari ini.
Pengarah Jabatan Bomba dan Penyelamat Malaysia (JBPM) negeri, Abu Bakar Katain berkata, operasi pencarian meliputi 99 peratus kawasan pendakian yang seluas 40 hektar.
Walau bagaimanapun sehingga kini pasukan SAR yang melibatkan seramai 90 anggota dan tiga ekor Unit Anjing Pengesan (K9) masih belum menemui sebarang petunjuk mengenai keberadaan mangsa.
“Kita telah membuat pencarian di seluruh kawasan seluas 40 hektar dan hari ini kita melakukan semula pemeriksaan dengan lebih teliti di kawasan itu.
“Kes ini memang sedikit luar biasa kerana biasanya kita dapat menjejaki pendaki yang sesat kurang dua jam, tetapi kali ini tempoh pencarian mencecah 44 jam memasuki hari kedua,” katanya pada sidang akhbar di Bukit Beruang, Ayer Keroh, di sini, hari ini.
Tambahnya, bomba menerima maklumat orang awam mengenai terdengar suara jeritan lelaki, namun pemeriksaan lanjut tidak menemui mangsa atau petanda berkaitan.

Ujarnya lagi, pasukan SAR turut meluaskan pencarian di 12 laluan yang tidak diiktiraf sebagai laluan mendaki bagi memastikan setiap kawasan diperiksa termasuk kawasan curam serta berbatu yang dikenal pasti.
Abu Bakar memberitahu, pihaknya dimaklumkan mangsa mempunyai masalah kesihatan dan dikhuatiri tidak dapat memberikan respons atau tindak balas terhadap panggilan yang dibuat.
Kosmo! semalam melaporkan seorang peniaga hilang selepas keluar mendaki seorang diri di bukit tersebut pukul 4.30 petang kelmarin. Kereta mangsa jenis Suzuki Swift ditemui di lokasi berkenaan.-KOSMO! ONLINE


Gagal hadir mahkamah, Exco Agama Terengganu dikenakan waran tangkap
Oleh MOHD AZLI ADLAN

16 Mac 2023, 4:26 pm
KUALA TERENGGANU – Mahkamah Pilihan Raya Terengganu di sini hari ini mengeluarkan waran tangkap terhadap Pengerusi Jawatankuasa Pembangunan Insan, Dakwah dan Penerangan negeri, Mohd. Nor Hamzah.
Hakim Datuk Hassan Abdul Ghani memerintahkan demikian selepas Ahli Dewan Undangan Negeri (ADUN) Bukit Payong itu gagal hadir untuk memberi keterangan berhubung perbicaraan petisyen Pilihan Raya Umum ke-15 (PRU15) bagi Parlimen Marang.
Terdahulu, beliau mengarahkan Mohd. Nor yang juga Bendahari Pas Terengganu untuk memberi keterangan terhadap kes tersebut pada prosiding kes sama Isnin lalu.
Kegagalan Mohd. Nor hadir ke mahkamah hari ini menyebabkan peguam pempetisyen, Muhammad Amin Othman yang mewakili Barisan Nasional (BN) memohon waran tangkap dikeluarkan terhadap Exco kerajaan Terengganu tersebut.
Mahkamah menetapkan perbicaraan bagi petisyen pilihan raya melibatkan Presiden Pas, Tan Sri Abdul Hadi Awang terbabit bersambung semula pada Ahad ini.
Kosmo! pada 12 Februari lalu melaporkan Mahkamah Pilihan Raya Terengganu menolak bantahan awal dikemukakan Abdul Hadi untuk membatalkan petisyen tersebut yang difailkan calon BN.

Tarikh perbicaraan penuh bagi petisyen itu ditetapkan pada 6 hingga 21 Mac ini.
Sebelum ini, Badan Perhubungan UMNO Terengganu memfailkan petisyen untuk membatalkan keputusan PRU15 bagi Parlimen Kuala Terengganu, Marang dan Kemaman pada 3 Januari lalu. – KOSMO! ONLINE


KPDN patah cubaan seludup 21,000 liter diesel bersubsidi
Oleh MOHD AZLI ADLAN

16 Mac 2023, 5:04 pm
DUNGUN – Cubaan untuk menyeludup 21,000 liter diesel berjaya dipatahkan pasukan penguat kuasa Kementerian Perdagangan Dalam Negeri dan Kos Sara Hidup (KPDN) Terengganu di Kuala Dungun di sini semalam.
Serbuan di tapak projek pembinaan pada pukul 11.40 pagi itu turut berjaya menahan seorang lelaki berusia 30-an dipercayai penyelia projek berkenaan.
Pengarah KPDN Terengganu, Saharuddin Mohd. Kia berkata, serbuan tersebut dilakukan menerusi Ops. Tiris yang dilancarkan bagi membendung isu ketirisan diesel bersubsidi.
Beliau berkata, pasukan penguat kuasa agensi itu melakukan risikan selama seminggu sebelum melakukan serbuan di lokasi terbabit.
“Kita mengesyaki sesuatu mencurigakan apabila mendapat maklumat tentang bekalan diesel dalam kuantiti besar telah disimpan di lokasi terbabit.
“Serbuan berjaya merampas 21,000 liter diesel yang disimpan di dalam tangki skid dan lori dengan nilai keseluruhan RM102,580,” katanya di sini hari ini.

Saharuddin berkata, kes disiasat mengikut Seksyen 21 Akta Kawalan Bekalan 1961 yang memperuntukkan hukuman denda maksimum RM1 juta atau penjara sehingga tiga tahun jika sabit kesalahan.
Tambah beliau, bagi pesalah syarikat pula, hukuman maksimum RM2 juta boleh dikenakan jika sabit kesalahan. – KOSMO! ONLINE


Dewan Rakyat: Suruhanjaya Kanak-kanak perlu jadi badan bebas
Oleh MOHD RASDAN AHMAD

16 Mac 2023, 4:32 pm
KUALA LUMPUR – Bagi menjadikan Suruhanjaya Kanak-kanak sebagai badan bebas atau pemerhati kepada isu membabitkan kanak-kanak di negara ini, kerajaan akan mewujudkan undang-undang khas berkenaan usaha tersebut tidak lama lagi.
Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said berkata, bagi merealisasikan hasrat itu, rang undang-undang (RUU) berkaitan dijangka dibentang pada sidang Dewan Rakyat tahun ini.
“Undang-undang khas perlu diwujudkan bagi memberi kebenaran dan kebebasan kepada Pesuruhjaya Kanak-kanak memantau, menyuarakan pendapat, menilai dan membantu kerajaan untuk membawa lebih banyak kebaikan kepada golongan itu.
“Jabatan Perangkaan mengesahkan jumlah kanak-kanak di negara ini pada 2020 adalah 9.3 juta orang atau kira-kira 28.4 peratus daripada keseluruhan penduduk. Daripada jumlah itu, 49.9 peratus kanak-kanak lelaki, manakala 50.1 peratus adalah kanak-kanak perempuan.
“Oleh kerana peratusan yang tinggi, adalah penting bagi kerajaan memberi perhatian lebih dalam menjaga kebajikan dan kesejahteraan golongan kanak-kanak,” jelasnya di Dewan Rakyat, hari ini.
Walaupun masih belum ada libat urus antara pemegang taruh termasuk ahli Parlimen khususnya di blok kerajaan, jelas Ahli Parlimen Pengerang itu, kerajaan mempunyai kehendak politik kuat dalam menjayakan undang-undang itu.

Tegasnya, peranan dan tugas Pesuruhjaya Kanak-Kanak di bawah Suruhanjaya Hak Asasi Manusia Malaysia (Suhakam) perlu dipisahkan bagi meluaskan kuasanya.
“Perlu ada kekuatan politik untuk melakukannya kerana jika tidak, Pesuruhjaya Kanak-kanak menjadi sebahagian daripada Suhakam dan suruhanjaya itu ada akta sendiri maka itu pun ada kekangan.
“Suhakam lebih kepada hak asasi, kepakaran Pesuruhjaya Kanak-Kanak perlu kepada pemerhati,” katanya. – KOSMO! ONLINE


Keluarga bantah anak buat majlis kahwin kecil, mahu 1,000 tetamu
Oleh KOSMO!

16 Mac 2023, 4:48 pm
PETALING JAYA – Seorang individu yang tidak mahu namanya didedahkan meluahkan rasa tertekan apabila perancangan dia dan tunang untuk mengadakan sebuah majlis perkahwinan secara sederhana, mendapat tentangan daripada keluarga.
Katanya, dalam perancangan awal, dia mahu menjemput sekitar 300 tetamu sahaja kerana ingin mengelak daripada terbeban dengan kos perkahwinan yang tinggi.
Namun, ibunya membantah dan memaklumkan mahu menjemput 1,000 tetamu disebabkan mempunyai kenalan yang ramai.
“Saya nak kahwin dalam masa terdekat dan tunang saya setuju nak buat secara sederhana. Masalahnya mak saya tak setuju dia cakap kahwin ini sekali sahaja dan dia ramai kawan dan saudara-mara nak dijemput.
“Saya dan tunang pula bajet nak jemput 300 orang maksimum, tetapi lepas mak kira-kira adalah 1,000 tetamu dan ia lebih daripada bajet kami,” luahnya menerusi sebuah portal @ConfessTweetMY di Twitter, hari ini.
Bagi meredakan keadaan, dia memaklumkan kepada pasangannya untuk mengikuti sahaja kehendak ibu bapanya itu, selain memberi cadangan agar segala kos tambahan boleh diganti semula menggunakan pemberian ‘duit salam’ daripada tetamu yang hadir nanti.

“Saya cakap kepada tunang, tak apalah, buat sahaja untuk 1,000 itu nanti ada ‘salam keruk’ (duit salam), jadi boleh ganti balik kos majlis.
“Tetapi tunang cakap duit itu nanti ibu bapa saya yang akan ambil, bukan untuk pengantin,” katanya.
Dalam pada itu, individu tersebut turut mempersoalkan mengapa dalam mengadakan sebuah majlis perkahwinan, menjadi keutamaan untuk memanggil ramai jemputan seolah-olah mahu meraikan kedatangan mereka berbanding melihat kepada peruntukan kewangan yang ada.
“Kenapa kita nak kahwin, tetapi nak diraikan kawan-kawan ibu bapa lepas itu kita pula yang nak kena bayar semuanya.
“Saya rasa konsep majlis kahwin ini salah, patutnya majlis kahwin, kita jemput kenalan rapat kita sudahlah,” jelasnya.
Sementara itu, luahan individu berkenaan mendapat pelbagai reaksi daripada pengguna dengan hampir 500 ciapan semula sejak pagi tadi.
Ada juga yang berkongsi pengalaman berdepan dengan situasi yang hampir sama menerusi ruangan komen.
“Saya pernah alami macam awak cerita, saya nak buat majlis kecil keluarga saya nak panggil ramai. Saya bukan apa, simpanan yang ada kalau boleh untuk kegunaan lepas berkahwin bukan semata-mata nak habiskan untuk satu majlis sahaja.
“Sebab tak nak digelar anak derhaka, sampai dua tahun saya tangguh kahwin demi nak cari duit lebih dahulu,” kongsi Syazira.
Selain itu, beberapa pengguna lain turut menasihatkan agar ibu bapa di luar sana tidak terlalu membebankan anak-anak yang mahu mendirikan rumah tangga disebabkan perlu memenuhi permintaan melampau mereka yang inginkan sebuah majlis perkahwinan secara besar-besaran.
“Cukup buat mana yang anak mampu, bukan ibu bapa yang tetapkan itu ini. Kkalau nak belanja majlis kahwin anak, tak apalah,” kata Mustaqim. – KOSMO! ONLINE


Tak yakin punca orang bekerja sendiri belum mencarum Perkeso
Oleh NOR SHAFAWATI YUP

16 Mac 2023, 4:44 pm
SEREMBAN – Tidak yakin merupakan antara faktor masih ramai golongan bekerja sendiri belum membuat caruman dengan Pertubuhan Keselamatan Sosial (Perkeso) menerusi Skim Keselamatan Sosial Pekerjaan Sendiri (SKSPS) yang diperkenalkan.
Pengarah Perkeso Negeri Sembilan, Nur Mohammad Bakhtir Mohamad Akhir berkata, berdasarkan pemerhatian dan advokasi yang dijalankan kebanyakan individu bekerja sendiri ini tidak mempunyai masalah dari segi kewangan untuk mencarum.
“Caruman ini bukan suatu paksaan. Mereka tahu perlindungan yang disediakan dalam sektor formal, tetapi tidak yakin dengan manfaat yang mereka boleh dapat hasil mencarum.
“Pendekatan dari segi individu agak sukar dan pihak Perkeso memerlukan sokongan dari persatuan untuk mendekati golongan ini,” katanya pada sidang akhbar pada Program Jelajah Prihagin Perkeso bagi menyantuni orang ramai yang bekerja sendiri terugama pe jaja di Pasar Besar Seremban.
Menurut Nur Mohammad Bakhtir, statistik dari tahun 2021 sehingga Februari tahun lalu menunjukkan, seramai 38,950 orang bekerja sendiri di bawah 20 sektor telah mendaftar sebagai pencarum.
“Sektor perkhidmatan sokongan paling tinggi iaitu 5,373 orang diikuti sektor pengangkutan barangan dan makanan iaitu 4,083 orang,” katanya.-KOSMO! ONLINE


Hotel Crockfords dapat penarafan 5 Bintang Forbes Travel Guide
Oleh KOSMO!

16 Mac 2023, 4:25 pm
PETALING JAYA – Hotel Crockfords di Resorts World Genting (RWG), Genting Highlands baru-baru ini menerima penarafan hotel 5 Bintang oleh Forbes Travel Guide (FTG) buat tahun ke-5 berturut-turut, mengesahkan kedudukannya sebagai hotel yang memberikan kemewahan dan pengalaman tiada tolok bandingnya kepada para tetamu.
Tahun ini, Anugerah Bintang Forbes Travel Guide menyenaraikan 1,376 hotel di seluruh dunia dan hartanah RWG lain yang turut tersenarai ialah Hotel Genting Grand dengan 4 Bintang Forbes dan Hotel Highlands sebagai hotel yang disyorkan Forbes.
FTG merupakan satu-satunya system penarafan global yang terkenal untuk hotel-hotel mewah, restoran serta spa, dan diiktiraf kerana mewujudkan konsep perkhidmatan 5 Bintang.
Dinilai teliti mengikut 900 piawaian oleh pakar pemeriksa, sesebuah hotel perlu menawarkan perkhidmatan luar biasa kepada tetamu untuk melayakkan mereka mendapat penarafan 5 Bintang.
Naib Presiden Operasi Hotel, Genting Malaysia Berhad, David Leung Ming Sum berkata, pihaknya berbesar hati untuk sekali lagi diiktiraf oleh FTG sebagai salah satu hotel mewah terbaik di dunia.
“Hotel Crockfords tiada tandingannya di Malaysia pada masa ini dari segi perkhidmatan yang disusun khas dan layanan mewah.

“Pengiktirafan terbaharu Anugerah 5 Bintang FTG ini adalah bukti semangat dan dedikasi kami yang tidak berbelah bahagi dalam memberi perkhidmatan terbaik.
“Kami sentiasa berusaha meningkatkan standard global dan memberikan pengalaman unik, bertaraf dunia dan tidak dapat dilupakan dengan standard paling tinggi dalam hospitaliti untuk semua tetamu kami,” katanya dalam satu kenyataan.


Penjawat awam di Indonesia mula bekerja seawal 5.30 pagi
Oleh KOSMO

16 Mac 2023, 5:00 pm
JAKARTA  – Pejabat Perkhidmatan Pendidikan dan Kebudayaan Wilayah Nusa Tenggara Timur (NTT) di Indonesia  mula melaksanakan waktu bekerja di pejabat bermula pukul 5.30 pagi bagi penjawat awam negeri pada awal bulan ini, lapor portal berita Okezone.
“Hari ini, kami mula melaksanakan waktu bekerja pukul 5.30 pagi bagi penjawat awam negeri khususnya di Pejabat Pendidikan dan Kebudayaan NTT,” kaya Ketua Pejabat Perkhidmatan Pendidikan dan Kebudayaan NTT, Linus Lusi.
Tambah Linus, pelaksanaan itu bertujuan untuk menyesuaikan waktu persekolahan bagi sekolah-sekolah di Kota Kupang dalam wilayah berkenaan, sebagai menyokong dasar diperkenalkan Gabenor NTT, Viktor B Laiskodat.
Menurutnya, ia juga dilakukan bagi membolehkan pejabat itu bersiap sedia menghadapi sebarang keperluan yang mendesak daripada sekolah-sekolah terlibat pada waktu subuh.
“Kita tidak mahu keadaan berlaku di mana jika ada sekolah menghubungi Pejabat Pendidikan dan Kebudayaan, pejabat ini masih belum dibuka dan tiada pekerja,” kata Linus.
Meskipun waktu pejabat bermula seawal pukul 5.30 pagi, waktu pulang tetap tidak berubah iaitu pada pukul 4 petang.

Peraturan waktu bekerja pada pukul 5.30 pagi itu adalah pertama kali dilaksanakan di Indonesia dan dunia. – AGENSI


Sultan Ibrahim harap peruntukan khas baiki infrastruktur, jalan rosak
Oleh MOHAMAD FAIZAL HASHIM

16 Mac 2023, 4:21 pm
ISKANDAR PUTERI – Kerajaan Persekutuan diharap menyalurkan peruntukan khas kepada Johor bagi membaiki infrastruktur awam dan harta benda awam yang rosak serta musnah akibat banjir yang melanda negeri ini sejak 1 Mac lalu.
Sultan Johor, Sultan Ibrahim Sultan Iskandar bertitah, selepas dua minggu, masih terdapat banyak kawasan yang belum pulih sepenuhnya akibat bah terutamanya di daerah Batu Pahat.
“Beta ingin menzahirkan rasa sedih dan simpati terhadap rakyat yang terpaksa berdepan dengan musibah banjir yang sangat mencabar ini. Beta harap mereka sentiasa sabar dan tabah dalam menghadapi ujian dan dugaan ini.
“Selepas bencana ini berakhir, Beta harap Kerajaan Persekutuan memberi peruntukan khas untuk baiki pulih infrastruktur awam yang telah rosak dan harta benda yang musnah. Beta juga seru kepada orang ramai untuk hulurkan bantuan dan sumbangan kepada mangsa banjir supaya mereka dapat baiki rumah yang sudah rosak dan gantikan perabot dan alatan rumah yang telah musnah.
“Janganlah kita kedekut sangat kerana masalah banjir ini adalah kesan perubahan iklim dunia. Oleh itu, Beta gesa Bangsa Johor supaya membudayakan amalan mesra alam dan kurangkan pencemaran alam sekitar,” titah baginda semasa merasmikan Mesyuarat Pertama Bagi Penggal Persidangan Kedua Dewan Undangan Negeri (DUN) Johor ke-15 di Bangunan Sultan Ismail, di sini hari ini.-KOSMO! ONLINE


Perkhidmatan Razarudin disambung dua tahun lagi
Oleh EDDY AQMAL MOHAMED HAMIDI

16 Mac 2023, 5:00 pm
PUTRAJAYA – Kementerian Dalam Negeri (KDN) memaklumkan perkhidmatan Tan Sri Razarudin Husain sebagai Timbalan Ketua Polis Negara (KPN) disambung secara kontrak selama dua tahun berkuat kuasa hari ini hingga 15 Mac 2025.
Menteri Dalam Negeri, Datuk Seri Saifuddin Nasution Ismail berkata, perkara itu mendapat perkenan Seri Paduka Baginda Yang di-Pertuan Agong dengan nasihat Perdana Menteri dan atas perakuan Suruhanjaya Pasukan Polis (SPP).
“Penyambungan perkhidmatan secara kontrak ini termaktub di bawah Fasal 4 dan 5 Perkara 140 Perlembagaan Persekutuan,” katanya dalam kenyataan hari ini.
Razarudin, 60, dilahirkan pada 15 Mac 1963 di Dengkil, Selangor dan berkelulusan Ijazah Sarjana Sains Sosial Pengajian Kepolisan daripada Universiti Kebangsaan Malaysia serta pernah menjawat pelbagai jawatan di peringkat negeri dan kontinjen.
“Beliau memulakan tugas pada 1984 di Jabatan Siasatan Jenayah (JSJ) Kedah sebagai pegawai penyiasat dan meneruskan khidmat di jabatan itu sehingga 1996 dengan pangkat Asisten Superintendan di Muar, Johor.
“Beliau kemudian dilantik sebagai ASP Pentadbiran di Ibu Pejabat Polis Daerah (IPD) Muar dan seterusnya dilantik sebagai Ketua Bahagian Pengurusan di daerah sama pada 1997,” ujar beliau.

Pada 1998, Razarudin kembali bertugas di Muar sebagai pegawai penyiasat kanan jenayah di bahagian sama sebelum ke Bahagian Siasatan Jenayah Narkotik (JSJN) Daerah Kluang pada 2000 dan menyambung pengajian di Maktab Polis Diraja Malaysia (PDRM) Cheras.
“Kemudian beliau ditempatkan di Kedah dan dinaikkan pangkat ke Deputi Superintendan dengan memegang jawatan sebagai Ketua Bahagian Siasatan Jenayah Daerah Sandakan sebelum dilantik sebagai Ketua Polis Daerah Kudat selama tiga tahun.
“Beliau kembali ke JSJ Bukit Aman di Operasi Khas D8 dengan pangkat Superintendan kemudian menyambung pengajian ke peringkat Ijazah Sarjana dan dinaikkan pangkat ke Asisten Komisioner sebagai Penolong Pengarah D9, JSJ Bukit Aman,” jelasnya.
Selepas dinaikkan pangkat kepada Senior Asisten Komisioner, Razarudin menjawat jawatan Timbalan Komander Special Task Force On Organise Crime (STAFOC), Skuad Taktikal Khas 1 Jenayah Bukit Aman sebelum ke Kontinjen Pulau Pinang sebagai Ketua JSJ.
“Beliau dinaikkan pangkat Timbalan Pesuruhjaya Polis Sabah dan dilantik Timbalan Ketua Polis Perak dua tahun selepas itu seterusnya dinaikkan pangkat ke Pesuruhjaya Polis dengan memegang jawatan Ketua Polis Perak.
“Pada September 2020, beliau menjawat jawatan Pengarah JSJN Bukit Aman dan pada Disember 2021 dilantik sebagai Timbalan KPN,” katanya.- KOSMO! ONLINE


[VIDEO] Lima beranak nyaris maut dihimpit dua lori
Oleh AZMI NORDIN

16 Mac 2023, 4:12 pm
GOMBAK – Lima beranak termasuk dua kanak-kanak berdepan detik cemas apabila kenderaan utiliti sukan (SUV) yang mereka naiki dirempuh sebuah lori di kilometer 439.6 Lebuh Raya Utara Selatan arah utara, di sini, kelmarin.
Pemangku Ketua Polis Daerah Gombak, Superintendan Noor Ariffin Mohamad Nasir berkata, pihaknya mendapati kemalangan tersebut berlaku sekitar pukul 1 tengah hari membabitkan kenderaan SUV jenis Perodua Aruz serta sebuah lori.
Katanya, hasil siasatan awal mendapati kemalangan ini dipercayai berlaku semasa pemandu Perodua Aruz yang juga wanita tempatan berusia 29 tahun sedang melalui tempat kejadian.
“Secara tiba-tiba telah dirempuh dari arah belakang oleh sebuah lori jenis Scania yang dipandu oleh seorang lelaki tempatan berusia 34 tahun.
“Siasatan lanjut masih dijalankan bagi mengenal pasti punca lori merempuh belakang kenderaan itu” katanya dalam kenyataan, hari ini.
Difahamkan, kesemua mangsa berusia tiga hingga 58 tahun itu hanya mengalami kecederaan ringan dan dihantar ke Hospital Sungai Buloh bagi menerima rawatan.

Sementara itu, kanak-kanak lelaki dan perempuan berusia tiga dan lima tahun itu hanya mengalami luka di tangan serta benjol di kepala.
Menurut Ariffin, kes disiasat dibawah Rule 10 LN 166/59 dan orang ramai yang melihat atau mempunyai maklumat mengenai kemalangan ini diminta tampil membantu siasatan.
“Orang ramai juga boleh menghubungi Penolong Pegawai Penyiasat Trafik, Sarjan Rohaizam Yusop di talian 012-5260952 atau balai polis berdekatan.
Dalam pada itu, tular sebuah rakaman papan pemuka (dashcam) berdurasi satu minit milik kenderaan mangsa sewaktu rempuhan yang mengerikan itu berlaku.
Kedengaran juga suara tangisan kanak-kanak dan juga suara wanita dalam keadaan panik selepas terselamat tragedi rempuhan tersebut. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Cadangan wujudkan mufti besar perlu diteliti
Oleh NUR HUDA MUSA

16 Mac 2023, 4:19 pm
KUALA LUMPUR – Cadangan untuk mewujudkan mufti besar perlu diteliti kerana penurusan agama terletak di bawah kuasa negeri, kata Menteri di Jabatan Perdana Menteri (Hal Ehwal Agama), Datuk Dr. Mohd. Nai’im Mokhtar.
Beliau berkata, pelaksanaannya juga bergantung kepada penerimaan semua pihak.
“Cadangan itu seperti mana yang kita sedia maklum, kuasa agama termasuklah fatwa dan mewujudkan fatwa mufti tadi itu adalah kuasa negeri.
“Sebagai contoh di Wilayah Persekutuan ini pun, kita ada Mufti Wilayah Persekutuan yang menasihat Agong, mufti negeri-negeri menasihat sultan di negeri masing-masing,” katanya ketika ditemui pemberita selepas merasmikan Persidangan Pengurusan Masjid dan Surau Jumaat WPKL, Penyampaian Bantuan Ihya Ramadan dan Tauliah Amil Zakat Fitrah di Masjid Wilayah di sini, hari ini.
Beliau berkata demikian ketika diminta untuk mengulas cadangan Ahli Parlimen Arau, Datuk Seri Shahidan Kassim supaya melantik Menteri Agama sebagai mufti besar seperti yang diamalkan di beberapa negara.
Sementara itu, Mohd. Naim ketika ditanya mengenai cadangan agar akta berkaitan menghina agama Islam dipinda katanya, satu perbincangan akan diadakan bersama Jabatan Undang-Undang Jabatan Kemajuan Islam Malaysia (Jakim) untuk meneliti perkara tersebut.

“Kita akan bawa untuk perbincangan dan saya akan dapatkan laporan daripada penasihat undang-undang Jakim sejauh mana boleh buat pemindaan kepada seksyen tertentu
“Perkara itu masih di peringkat usul,” tambahnya. – KOSMO! ONLINE


Harimau belang mengganas di Merbau Menyusut
Oleh KAMALIZA KAMARUDDIN

16 Mac 2023, 3:30 pm
SETIU – Seramai 380 penduduk Kampung Merbau Menyusut di sini berada dalam ketakutan ekoran kemunculan dua ekor harimau belang sejak kelmarin.
Pengerusi Jawatankuasa Pembangunan dan Keselamatan Kampung (JPKK) Merbau Menyusut, Mohd. Zamri Embong berkata, setakat ini, tiga ekor lembu ternakan penduduk telah mati dipercayai diserang haiwan buas berkenaan.
Beliau berkata, beberapa penduduk mendakwa pernah terserempak dengan kelibat seekor harimau betina dan anaknya di sekitar lokasi penemuan bangkai lembu terbabit.
“Kita telah menjumpai satu bangkai haiwan ternakan itu, seekor (lembu) dalam keadaan nyawa-nyawa ikan dan sempat disembelih manakala seekor lagi gagal dikesan disyaki diheret ke dalam hutan berhampiran.
“Kelibat harimau belang terbabit amat merisaukan kami terutama keselamatan anak-anak kerana kawasan penemuan bangkai lembu berkenaan berhampiran Sekolah Menengah Kebangsaan (SMK) Langkap di sini,” katanya ketika dihubungi di sini hari ini.
Mohd. Zamri berkata, aduan berhubung penemuan haiwan liar berkenaan telah dibuat kepada Jabatan Perlindungan Hidupan Liar dan Taman Negara (Perhilitan) Terengganu.

Katanya, beliau difahamkan Perhilitan negeri akan memasang perangkap bagi menangkap harimau tersebut pada masa terdekat. – KOSMO! ONLINE


Kadar kebolehpasaran graduan pertanian lebih 70 peratus
Oleh KAMARIAH KHALIDI

16 Mac 2023, 3:35 pm
PUTRAJAYA – Kadar kebolehpasaran graduan yang berjaya menamatkan pengajian di pusat-pusat latihan di bawah naungan Kementerian Pertanian dan Keterjaminan Makanan (KPKM) secara puratanya mencapai antara 65 hingga 73 peratus.
Menterinya, Datuk Seri Mohamad Sabu berkata, peratusan tersebut merupakan data yang direkodkan dalam tempoh lima tahun dengan kadar kebolehpasaran terkini sehingga 28 Februari lalu mencatatkan sejumlah 69.5 peratus graduan berjaya mendapat pekerjaan selepas bergraduasi.
Menurut beliau, kebanyakan mereka yang menamatkan pengajian berjaya menceburkan diri dalam bidang agromakanan selain menjadi usahawan.
“Ada juga yang melanjutkan pelajaran namun lebih 70 peratus dapat pekerjaan, jadi itu tinggi lah dalam bidang ini (pertanian). Kalau kita lihat graduan yang mengambil kursus-kursus lain di universiti-universiti belum tentu dapat capai peratusan tersebut dalam keadaan ekonomi ketika ini.
“Yang bergraduasi dalam bidang penternakan, kita harap mereka terus berkecimpung dalam bidang sama kerana negara masih lagi mengimport 80 peratus daging lembu dan kambing jadi peluang ini masih terbuka luas untuk mereka yang ingin terlibat,”katanya pada sidang akhbar selepas menghadiri Majlis Konvokesyan Pertanian Kali Ke-11 Tahun 2023 di Pusat Konvensyen Antarabangsa Putrajaya di sini hari ini.


Dua warga asing diperintah bela diri bunuh pemandu grab
Oleh MOHD YUNUS YAKKUB

16 Mac 2023, 4:14 pm
SHAH ALAM – Dua lelaki warga Myanmar dan India diperintah membela diri oleh Mahkamah Tinggi hari ini atas pertuduhan membunuh pemandu grab warga tempatan, lima tahun lalu.
Pesuruhjaya Kehakiman Nurulhuda Nur’aini Mohamad Nor memutuskan demikian selepas pihak pendakwaan berjaya membuktikan kes prima facie terhadap tertuduh iaitu Sua Lay, 38 dan Gurpreet Singh, 28.
“Setelah meneliti segala bukti dan hujahan, mahkamah mendapati terdapat kes prima facie.
“Ini melibatkan ada penemuan ujian asid deoksiribonukleik (DNA) tertuduh kedua ( Gurpreet) di lokasi kejadian dan keterangan membabitkan tertuduh pertama ( Sua Lay) yang memandu arah bagi penemuan kunci kereta si mati selain anggaran kasar tempoh masa kematian antara satu dan dua hari bersesuaian dengan pertuduhan,” jelasnya.
Sua Lay dan Gurpreet masing-masing didakwa dengan niat bersama-sama membunuh Aiman Nosri, 27, di tempat letak kereta, lorong belakang Blok C, Taman Selayang Makmur, Selayang Baru, Batu Caves dekat sini pada pukul 10.08 malam, 21 Jun 2018.
Sabit kesalahan boleh dihukum mati mandatori mengikut Seksyen 302 Kanun Keseksaan.

Pendakwaan dikendalikan Timbalan Pendakwa Raya, Mohammed Heikal Ismail manakala Sua Lay diwakili Peguam Datuk Rajpal Singh dan Gurpreet oleh Peguam Muhamad Amirul Jamaluddin.
Kedua-dua tertuduh memilih memberikan keterangan bersumpah di kandang saksi pada prosiding pembelaan yang ditetapkan pada 9, 16,17 dan 18 Mei depan.
Media sebelum ini melaporkan kehilangan seorang pemandu Grab selama dua hari terbongkar apabila ditemui mati dalam kereta Perodua Myvi miliknya di tempat letak kenderaan kawasan perumahan Selayang Baru dekat sini.
Mayat mangsa berasal dari Nilai, Negeri Sembilan ditemui pada 23 Jun 2018 kira-kira pukul 8.20 malam.
Hasil bedah siasat mendapati mangsa meninggal dunia akibat sesak nafas dipercayai ditekup menggunakan baju-T miliknya sendiri. -KOSMO!ONLINE


Isu malpemakanan kanak-kanak akan ditangani segera – Ahmad Zahid
Oleh MUHAMMAD NAJIEB AHMAD FUAD

16 Mac 2023, 4:03 pm
PETALING JAYA – Isu malpemakanan melibatkan kanak-kanak di negara ini akan diatasi dengan segera melalui Mesyuarat Majlis Sosial Negara (MSN).
Timbalan Perdana Menteri Datuk Seri Ahmad Zahid Hamidi berkata, masalah beban berganda malpemakanan merupakan isu sosial yang memerlukan gandingan kerajaan, industri dan komuniti dalam merealisasikan hasrat tersebut.
“MSN ditubuhkan sebagai jentera pelaksana Dasar Sosial Negara yang merupakan dasar payung, merangkumi falsafah dan pelbagai dasar pembangunan sosial negara.
“Di dalam mesyuarat MSN hari ini, saya telah menyarankan ahli-ahli mesyuarat untuk satu penyelarasan semula langkah pelaksanaan dan implementasi secara menyeluruh agar dapat mengelakkan pertindihan fungsi, pembaziran sumber serta budaya kerja secara silo atau bekerja dalam komuniti sendiri.
“Justeru, mesyuarat setuju melakukan kerjasama dengan pihak berkepentingan bagi mengukuhkan program memerangi masalah beban berganda malpemakanan kanak-kanak di Malaysia,” katanya menerusi hantaran di Facebook selepas mempengerusikan Mesyuarat MSN di bangunan Parlimen hari ini.
Katanya, mesyuarat berkenaan turut membincangkan kebimbangan terhadap isu kecuaian, pengabaian dan penderaan bayi serta kanak-kanak oleh pengasuh yang kerap berlaku di negara ini.

“Mesyuarat bersetuju untuk pastikan proses pendaftaran taska, tabika dan pusat jagaan supaya sentiasa patuhi peruntukan dan peraturan undang-undang tanpa kompromi isu kurikulum, silibus, keselamatan dan kesihatan,” ujarnya.
Tambah Ahmad Zahid, bilangan kes orang papa yang diselamatkan semasa operasi yang semakin meningkat berbanding bilangan kes berdikari selepas diselamatkan, turut dibincangkan dan MSN bersetuju untuk nilai semula mekanisme pengoperasian serta hala tuju dalam menangani isu gelandangan dalam meningkatkan kesejahteraan hidup mereka.
Melalui MSN katanya, diharapkan isu-isu sosial dapat dibincangkan dalam platform secara aktif dan berkesan serta dapat diperluas melibatkan semua agensi kerajaan, ahli akademik, badan bukan kerajaan dalam menangani masalah sosial ke arah pembangunan sosial negara yang lebih sejahtera. – KOSMO! ONLINE


Diganggu ‘makhluk halus’ rumah sewa misteri
Oleh KOSMO

16 Mac 2023, 3:38 pm
PETALING JAYA – Terdengar orang bertukang seawal pukul 3 pagi, ternampak lembaga perempuan melintas di dalam rumah selain terhidu bau harum yang sangat kuat.
Itu antara kisah seram dilalui seorang penyewa yang menyewa sebuah rumah difahamkan di Kuantan, Pahang yang berdepan pengalaman tersebut.
Berdasarkan kisah dikongsikan menerusi Twitter Isu Semasa Viral, penyewa tersebut menceritakan pada asalnya dia menyewa rumah itu bersama seorang lagi individu, namun akhirnya dia tinggal seorang diri.
“Saya duduk di bilik tengah. Faham-fahamlah kalau bilik tengah, panasnya tak payah cerita. Jadi saya tidur di ruang tamu. Masa inilah saya tahu rumah ini di laluan angin.
“Satu malam dalam pukul 3 pagi, pergi ke tandas. Tiba-tiba terdengar orang bertukang di kawasan belakang rumah. Pergi jenguk, tak ada orang. Jiran kiri kanan dah tidur (rumah teres).
“Dalam dua tiga langkah nak ke depan (ruang tamu), bunyi lagi. Saya jenguk lagi, tak ada. Buka pintu belakang, tengok lagi. Kot-kot ada yang bertukang. Gelap gelita, semua dah tidur,” ujarnya.

Meneruskan ceritanya, secara tiba-tiba dia terdengar bunyi orang bertukang dari atas kepala, namun dia tidak memandangnya.
Dia kemudian terus masuk ke rumah dan berwuduk serta membaca surah tiga Qul dan ayat Kursi seterusnya tidur.
Peristiwa lain turut dialaminya apabila terbau wangian harum selain ternampak seorang wanita sedang berjalan di dalam rumah sewanya.
“Ada satu malam panas. Saya tidur di ruang tamu. Jadi saya buka pintu depan (rumah pintu jeriji), memang sejuklah. Angin dari belakang masuk dan keluar ke pintu depan. Depan rumah saya padang bola. Lepas padang bola itu paya.
“Malam itu ketika sedang tidur, bau wangi sangat-sangat. Saya buka mata, nampak ada perempuan sedang jalan dari dapur menuju ke pintu depan.
“Saya pejamkan mata balik. Tiba-tiba terasa ada macam orang main kain atas badan saya. Dua tiga malam juga, tapi ‘benda’ itu tak pernah nak bunyi mengilai. Cuma bau wangi dan suka geletek saya,” katanya.
Bagaimanapun, dia menceritakan pernah merasai badannya seperti dicengkam harimau, namun tidak terlalu kuat.
“Macam yang kucing-kucing buat. Tahu dia harimau kerana tapak kaki dia rasa besar macam pinggan lauk. Sesekali, ada rasa hembusan nafas pada muka, siap rasa misai dia,” katanya. – KOSMO! ONLINE


Jabatan Kesihatan Negeri Kelantan tambah lebih 800 perjawatan
Oleh MUSTAQIM MOHAMED

16 Mac 2023, 3:26 pm
PASIR MAS – Lebih 800 perjawatan baharu di bawah Jabatan Kesihatan Negeri Kelantan (JKNK) telah diluluskan selaras dengan pertambahan fasiliti dan pembukaan hospital baharu di negeri ini.
Pengarah JKNK, Datuk Dr. Zaini Hussin berkata, antara fasiliti kesihatan yang telah siap di Kelantan ketika ini adalah bangunan baharu di Hospital Tanah Merah dekat sini.
Menurutnya, selain itu, Hospital Bachok pula dijangka siap dan akan mula beroperasi pada Oktober ini selain pembinaan beberapa klinik yang dijangka siap sepenuhnya pentengahan tahun depan.
“Apabila fasiliti ini sudah siap, sudah pasti kita memerlukan pertambahan perjawatan. Buat masa ini, Hospital Tanah Merah dan Hospital Bachok masing-masing akan ada pertambahan lebih 400 perjawatan.
“Jumlah 800 pertambahan perjawatan itu sudah diluluskan dan masih ada lagi yang perlu diisi selepas ini,” katanya ketika ditemui pemberita selepas Majlis Perasmian Sambutan Minggu Glaukoma Sedunia dan Hari Buah Pinggang Sedunia 2023 Peringkat Negeri Kelantan di Hospital Pasir Mas di sini hari ini.
Dalam perkembangan lain, Zaini memberitahu, peruntukan sebanyak RM9.3 juta yang diberikan oleh Kerajaan Pusat untuk pemulihan klinik-klinik daif di Kelantan seperti yang diumumkan Timbalan Menteri Kesihatan, Lukanisman Awang Sauni pada minggu lalu telah disalurkan kepada JKKN.

Menurutnya, JKKN telah mengenalpasti 38 buah klinik daif di seluruh negeri ini dan kerja-kerja membaik pulih klinik-klinik terbabit mungkin perlu mengambil masa empat hingga lima bulan.
“Sebahagian besar kerja-kerja baik pulih klinik-klinik daif ini melibatkan pembaikan kecil dan tidak membabitkan struktur-struktur besar,” katanya. – KOSMO! ONLINE


Angka perkahwinan Korea Selatan terendah, wanita mula kahwin usia 30-an
Oleh KOSMO

16 Mac 2023, 4:12 pm
SEOUL  – Bilangan rakyat Korea Selatan yang mendirikan rumahtangga pada tahun lalu mencatat angka terendah, demikian menurut statistik diterbitkan hari ini sekali gus menambah kepada masalah demografi setelah negara berkenaan mencatat kadar kelahiran terendah dunia.
Kira-kira 192,000 pasangan berkahwin pada 2022, susut lebih 40 peratus berbanding sedekad sebelumnya pada 2012, apabila 327,000 pasangan telah berkahwin.
Ia adalah jumlah perkahwinan terendah dalam setahun sejak statistik perkahwinan di Korea Selatan bermula pada  tahun 1970.
Purata umur lelaki yang berkahwin buat kali pertama ialah 33.7 tahun sekali gus rekod tertinggi, manakala purata usia pengantin perempuan juga mencecah rekod tinggi 31.3 tahun untuk perkahwinan pertama.
Mereka mewakili peningkatan 1.6 tahun untuk lelaki dan 1.9  tahun untuk wanita untuk perkahwinan kali pertama daripada sedekad sebelumnya.
Hampir 80 peratus pasangan yang berkahwin pada tahun lepas buat kali pertama berbuat demikian.

Data baharu itu diterbitkan ketika Korea Selatan bergelut dengan penurunan kronik dalam kadar kelahirannya, dengan bilangan bayi paling rendah iaitu 249,000 orang lahir tahun lepas sekali gus memecahkan rekod terendah sebelumnya pada 2021.
Korea Selatan telah lama melepasi kadar penggantian iaitu selepas  populasi mula menyusut dengan rekod terendah 0.78 kelahiran bagi setiap wanita pada tahun lepas.
Kerajaan telah membelanjakan kira-kira 280 trilion won (R$M959 bilion) sejak 2006 dalam usaha untuk meningkatkan kadar kelahiran tetapi populasinya diunjurkan menurun daripada kira-kira 52 juta kepada 39 juta menjelang 2067. – AFP


Uqasha berang dituduh pembuli zaman sekolah
Oleh NUR EMIRA SAIZALI

16 Mac 2023, 3:35 pm
PETALING JAYA – Selepas melalui episod hitam di Singapura, aktres Uqasha Senrose sekali lagi menjadi bualan ramai apabila didakwa sebagai pembuli pada zaman persekolahannya.
Tuduhan tersebut dilemparkan seorang wanita bernama @ImZawani dalam Twitter yang mendakwa pernah bergelar rakan sebaya pemilik nama penuh Nik Zaris Uqasha Nik Sen di sebuah sekolah.
Tidak berdiam diri, Uqasha menganggap tuduhan sebagai pembuli itu sebagai satu fitnah.
“Allahukhabar selepas semua yang terjadi kepada saya dan suami, muncul pula fitnah menuduh saya sebagai pembuli.
“Dengan satu gambar, saya dicop sebagai pembuli. Siapa yang buli mental siapa ini? Dalam foto tersebut siapa yang ceria?” katanya dalam satu ciapan Twitter hari ini.
Tambah pelakon drama Perempuan Tanpa Dosa itu, dia juga menyerahkan hal tersebut kepada pihak berkuasa untuk melakukan siasatan.

“Kepada awak yang menabur fitnah, kita akan bertemu nanti.
“Jangan risau, polis akan siasat semua tentang awak. Allah itu Maha Besar.
“Awak boleh sekat (akaun) saya selepas ini tetapi semua perbualan dan maklumat sudah, kami sudah dapat. Dunia ini kecil,” ujarnya.
Dalam pada itu, Uqasha juga enggan terlalu memikirkan tuduhan tersebut dan hanya ingin memberi fokus terhadap insiden yang berlaku terhadap dirinya dan Kamal baru-baru ini.
“Dengan keadaan begini, lebih baik saya fokus terhadap suami dan diri sendiri.
“Saya masih dalam keadaan terkejut dan trauma serta difitnah sebagai pembuli,” ujarnya lagi.
Hari ini, nama Uqasha sohor kini dalam Twitter apabila seorang wnaita mendakwa aktres tersebut sebagai pemuli ketika zaman persekolahan 15 tahun lalu.
Wanita tersebut mendakwa kejadian serangan terhadap Kamal di Singapura lalu ibarat karma buat Uqasha yang didakwa pernah terlibat kes buli di sekolah. – KOSMO! ONLINE


Pemilik kafe dirotan 30 kali kerana sedia tempat berasmara
Oleh KOSMO!

17 Mac 2023, 9:00 pm
BANDA ACEH  – Seorang pemilik kafe dihukum rotan sebanyak 30 kali kerana menyediakan tempat untuk pasangan belia melakukan perbuatan tidak senonoh, lapor portal berita Tribun Medan semalam.
Majlis Hakim Mahkamah Syariah Tapaktuan menjatuhkan hukuman itu terhadap seorang pemilik kafe berinisial RD kerana menyediakan tempat untuk pasangan muda-mudi bermesraan hingga melakukan hubungan yang hanya dilakukan oleh suami isteri di kafe miliknya di Ujung Tanah, Samadua, Aceh Selatan.
Ketua Hakim, Ervy Sukmarwati menyatakan tertuduh, RD terbukti menyediakan kemudahan untuk golongan belia melakukan perbuatan tersebut dan hukuman terhadapnya dijatuhkan pada Rabu lalu.
Dia didapati bersalah melakukan perbuatan itu pada 5 November tahun lalu pada waktu malam dan pihak berkuasa agama menemui pasangan yang sedang bermesraan di kafe miliknya.
Pihak berkuasa juga menemui kondom di sekitar warung milik RD.
RD mengaku kafe miliknya terdapat beberapa pondok kecil berukuran 1 meter yang ditutupi kain terpal dan tanpa lampu dan dia menyesal di atas perbuatannya. – Agensi


Isteri ceraikan suami selepas pulang bercuti
Oleh KOSMO!

17 Mac 2023, 9:30 pm
LONDON – Seorang wanita di Britain menamatkan perkahwinannya selepas pulang dari percutian  selama 10 hari ke Greece, lapor akhbar New York Post semalam.
Stephanie Hanson pergi bercuti bersama beberapa rakannya  ke Kefalonia pada Mei 2022 untuk menyambut hari lahir ke-40.
“Saya mendapat kesedaran di hotel bahawa saya sengsara dalam perkahwinan selama ini.
“Saya mengalami detik bahagia bersama gadis-gadis itu dan pemikiran untuk pulang ke rumah dan menjalani kehidupan bersama suami adalah mengerikan ,” kata Hanson kepada agensi berita South West News Service.
Menurut Hanson, kesedaran itu muncul semasa dia berada di tepi kolam hotel.
“Saya sangat merindui anak-anak tetapi tidak merindui suami saya. Saya berada dalam keadaan paling teruk sepanjang hidup saya dan sedar di rumah saya sengsara,” jelasnya.

Setibanya Hanson di rumah, dia segera menamatkan perkahwinannya. Dia menganggap perceraian itu sebagai peluang untuk mengubah diri sepenuhnya.
Pada Julai lalu, dia bertemu dengan seorang lelaki bernama David melalui aplikasi temu janji Facebook Dating.
“Jika tidak pergi bercuti, saya masih terperangkap dalam perkahwinan dengan lelaki yang tidak lagi saya cintai, jadi untuk berada di tempat sekarang, saya lebih bahagia,” katanya. – Agensi


Liga Super: Selangor rebah dibaham Harimau Selatan
Oleh MOHD. FITRIE MUHAMAD

17 Mac 2023, 11:08 pm
PETALING JAYA – Johor Darul Ta’zim (JDT) menghadiahkan kekalahan sulung buat Tan Cheng Hoe dalam saingan Liga Super selepas meraih kemenangan 4-0 ke atas Selangor di Stadium Majlis Bandaraya Petaling Jaya, sebentar tadi.
Sekalipun masih tidak dapat menggunakan khidmat ‘mesin gol’ Bergson Da Silva, JDT jelas masih memiliki calon ganti berkualiti yang menyaksikan Fernando Forestieri meledak dua gol manakala Diogo Luis Santo terus pamer ketajaman ketika muncul sebagai pencetus kepada kemenangan kali ini.
PENYERANG JDT, Fernando Forestieri (kiri) meledak dua gol untuk bantu kemenangan 4-0 ke atas Selangor di Stadium Majlis Bandaraya Petaling Jaya, sebentar tadi. – FARIZ RUSADIO

Terdahulu, kehangatan perlawanan tumpuan ini bermula dengan percikan bunga di bahagian belakang tempat duduk Ultras Selangor diikuti aksi penuh bertenaga dipamerkan 22 pemain atas padang.
Tempoh 10 minit awal menghadirkan situasi positif buat Red Giants selepas Faisal Halim beberapa kali berjaya melepasi kawalan Oscar Arribas di sebelah kanan namun usaha diatur gagal membuahkan hasil.
Bermula dengan situasi cemas dicipta Diogo pada minit ke-16, aksi selepas itu seakan menjadi milik JDT yang merekodkan beberapa peluang merbahaya sebaliknya sentuhan akhir terus menghadirkan kekecewaan buat penyokong pelawat.
Disebalik keghairahan Harimau Selatan mengatur serangan, Faisal yang beralih ke posisi sayap kiri terus menghadirkan situasi cemas buat pertahanan JDT sebaliknya ia masih gagal membuahkan sebarang hasil.

Ketika tuan rumah berjaya memulakan babak kedua dengan baik, JDT pula hanya memerlukan tempoh 10 minit untuk memecah kebuntuan menerusi Juan Muniz diikuti gol kedua daripada Diogo pada minit ke-66.
Seterusnya, tempo permainan seakan makin perlahan namun situasi ini langsung tidak merencatkan kemahuan JDT yang menambah dua lagi gol menerusi Forestieri, pada minit ke-77 dan 82. – KOSMO! ONLINE


Liga Super: TRW hanya mampu seri 2-2 dengan KL City
Oleh MUSTAQIM MOHAMED

17 Mac 2023, 11:08 pm
KOTA BHARU – Kelantan FC gagal menggunakan kelebihan bermain di hadapan lebih 6,600 penyokong sendiri selepas terikat seri 2-2 dengan Kuala Lumpur City FC (KL City) pada perlawanan Liga Super di Stadium Sultan Muhammad IV, di sini sebentar tadi.
Kelantan FC bermula garang pada awal perlawanan apabila hampir berjaya membolosi gawang KL City melalui percubaan Miguel Cifuentes seawal minit pertama, namun berjaya ditepis keluar oleh penjaga gol, Muhammad Azri Abdul Ghani.
KL City bagaimanapun terlebih dahulu membuka jaringan melalui rembatan jarak dekat Tchetche Kipre pada minit ke-11 yang menghukum kealpaan barisan pertahanan The Red Warriors (TRW).
Pelawat sekali lagi membuat kejutan apabila Declan Lambert membuat gerakan mengelirukan pertahanan TRW sebelum melepaskan rembatan padu untuk gol kedua KL City pada minit ke-34.
Kem tuan rumah bagaimanapun sedikit lega apabila Kenny Palraj tertanduk bola ke gawang sendiri pada minit ke-41 sekali gus membolehkan TRW merapatkan jurang jaringan kepada 1-2.
Perlawanan kembali seimbang apabila rembatan kencang pemain gantian, Mohamad Fazrul Amir Md. Zaman yang menerima hantaran lintang Mohamad Ikhwan Yazek menggegar gawang KL City pada masa kecederaan untuk mengikat kedudukan 2-2 sehingga tamat separuh masa pertama.

Memasuki babak kedua, Kelantan FC dan KL City menggandakan asakan ke kubu masing-masing dalam usaha mereka memburu kemenangan.
Kelantan FC terpaksa bermain dengan 10 pemain apabila Mohamad Ikhwan terpaksa dikeluarkan akibat kecederaan tanpa boleh diganti berikutan pasukan tuan rumah telah membuat lima pertukaran sebelum itu.
Keputusan itu menyaksikan Kelantan FC kekal di tempat ke-10 manakala KL City di tangga ke-11 carta Liga Super. – KOSMO! ONLINE


Saya sihat, belum meninggal lagi – Ezad Lazim
Oleh MOHAMMAD SHAHEMY AZMI

17 Mac 2023, 10:24 pm
PETALING JAYA – Penyanyi Ezad Lazim terkejut apabila menerima panggilan telefon bertalu-talu daripada keluarga dan juga kenalan tentang berita dirinya yang dikatakan telah meninggal dunia.
Ezad atau nama lengkapnya Mohd. Rohaizad Mohd. Lazim ketika dihubungi Kosmo! Online berkata, dia menerima tangkap layar berita yang mengatakan dirinya telah meninggal dunia, semalam dan telah dihujani dengan panggilan telefon untuk mengesahkan berita tersebut.
“Saya terima tangkap layar tentang berita itu pada semalam (Khamis) dan terkejut apabila di dakwa telah meninggal dunia. Sejak berita itu tular, ramai yang telah menghubungi saya untuk mendapatkan pengesahan,” katanya.
Ujar penyanyi berusia 44 tahun itu lagi, tajuk yang digunakan oleh artikel itu berbeza kandungan yang diceritakan dalam artikel tersebut yang bercakap tentang kematian adiknya pada tahun lalu.
“Tajuk artikel tentang kematian saya. Tetapi kandungannya tentang adik saya yang meninggal dunia tahun lalu,” ujar Ezad.
Pada masa sama, pelantun Jesnita itu turut kesal apabila berita tentang dirinya yang dikatakan meninggal dunia telah berlaku sebanyak dua kali.

“Sebenarnya dah dua kali saya dikhabarkan meninggal dunia. Kali pertama pada tahun lalu ketika saya sakit dan terlantar di hospital.
“Saya tidak faham kenapa perkara seperti ini timbul. Pada saya orang yang buat berita ini memang biadab,” kata Ezad.
Dalam perkembangan lain, Ezad berkata dirinya berada dalam keadaan sihat dan baharu sahaja melancarkan single baharu berjudul Kasihku Abadi 2023 bersama kumpulan nasyid, In-Team hari ini.
Terdahulu, tular dalam media sosial tangkap layar tentang berita kematian Ezad dan meminta orang ramai untuk mendoakan kesejahteraan rohnya. – KOSMO! ONLINE


Wanita makan sekali seminggu demi beri makan 6 kucing peliharaan
Oleh KOSMO!

17 Mac 2023, 10:00 pm
LONDON – Seorang wanita menganggur, Yasemn Kaptan hanya makan sekali seminggu supaya dia mempunyai cukup wang untuk memberi makanan enam ekor kucingnya semasa krisis kos sara hidup di Britain, lapor portal berita Daily Mirror semalam.
Kaptan, 46, yang juga orang kelainan upaya (OKU), makan seminggu sekali selama setahun kerana membelanjakan £60 (RM327.08) daripada elaun mingguannya sebanyak £69 (RM376.14) untuk haiwan peliharaannya.
Dia yang berasal dari Tottenham, juga menerima faedah hilang upaya bulanan sebanyak £400 (RM2,180) kerana penyakit menghidap penyakit osteoporosis. Dia membelanjakan wang itu untuk membayar sewa rumah dan bil utiliti.
Wanita itu berkata, dia minum teh pudina untuk menahan lapar dan hilang berat 31.75 kilogram (kg) sejak mengurangkan pengambilan makanan serta menjaga kucingnya apabila dia bekerja sebagai pembeli peribadi.
Namun, wanita berkenaan terpaksa meninggalkan pekerjaannya pada 2022 selepas disahkan menghidap osteoporosis, menyebabkan dia mengalami masalah kekurangan wang tetapi dia tidak boleh melepaskan kucing-kucing itu kerana haiwan tersebut membesar bersamanya.
Justeru, dia hanya makan sekali seminggu yang telah menyebabkan berat badannya berkurangan daripada 88.90kg kepada 57.15kg. – Agensi


25 bazar sertai inisiatif Bazar Ramadan Rahmah
Oleh TUAN NURHIDAYAH TUAN AB.GHANI

17 Mac 2023, 9:12 pm
BANGI – Kementerian Perdagangan Dalam Negeri dan Kos Sara Hidup (KPDN) memaklumkan sebanyak 25 buah bazar di seluruh negera bakal terlibat dalam inisiatif Bazar Ramadan Rahmah.
Menterinya, Datuk Seri Salahuddin Ayub berkata, Bazar Rahmah Ramadan akan bermula seawal 23 Mac ini dan akan dilancarkan pada hari kelima iaitu 27 Mac.
“Setiap bazar mempunyai 30 buah gerai yang mana peniaga menawarkan penjimatan makanan sebanyak 30 peratus dan Menu Rahmah,” katanya ketika sidang akhbar selepas Majlis Pelancaran Jualan Rahmah SZBLOOMS di Enigma Square, Bandar Puteri Bangi, di sini, petang tadi.
Pada masa sama, beliau turut berkongsi laporan berkaitan inisiatif Payung Rahmah di media sosial telah mencapai 499.9 million tontonan termasuk di platform TikTok (12.8 million tontonan) dan Twitter (51.4 million capaian).
Mengulas lanjut mengenai Jualan Rahmah SZBLOOMS, beliau menyifatkan pelaksanaan berkenaan merupakan salah satu faktor berkembangnya inisiatif Payung Rahmah.
Katanya, pengguna berkemampuan membeli set hidangan Portmeirion, Le Creuset dan Royal Albert ini susulan tawaran harga diskaun serendah RM49.90 akan diberikan sehingga 31 Mei ini.

“KPDN terus komited bagi memastikan seluruh warga Malaysia Madani dilindungi dan tidak terbeban dengan peningkatan kos sara hidup dalam situasi mencabar dan tidak menentu pada hari ini.
“Kita sentiasa menyokong usaha yang dilaksanakan oleh warga industri sektor peruncitan untuk menggalakkan rakyat Malaysia berbelanja dengan memberi ganjaran tambahan atau nilai tambah kepada pengguna.
“Diharapkan agar usaha seperti ini mampu menarik perhatian pengguna untuk mendapatkan barangan dengan harga yang murah dan berpatutan tetapi berkualiti seiring dengan jenama produk yang ditawarkan,”katanya. – KOSMO! ONLINE.


Liga Super: KDA FC tundukkan Kuching City FC 3-0
Oleh MOHD. RAFIE AZIMI

17 Mac 2023, 11:32 pm
ALOR SETAR – Kedah Darul Aman FC (KDA FC) menepati ramalan apabila berjaya menundukkan Kuching City FC 3-0 di Stadium Darul Aman di sini hari ini.
Peluang pertama tuan rumah hadir pada minit ke-11 apabila sayap import dari Argentina, Manuel Hidalgo berjaya menghantar bola tepat kepada pemain bertubuh sasa dari Serbia, Bojan Ciger yang menanti dalam kotak penalti lawan melalui sepakan percuma.
Tandukan dibuat Ciger bagaimanapun tepat ke dakapan penjaga gol Kuching City, Julian Garcia Schwarzer untuk menafikan kegembiraan awal buat penyokong tuan rumah.
Skrip sama terus dihidangkan kepada penonton selepas itu dengan percubaan merbahaya kedua KDA FC hanya hadir pada minit ke-25.
Melalui percubaan itu, rembatan leret Kapten Sang Kenari, Manuel Ott dari dalam kotak penalti berjaya diselamatkan Julian dengan menjulurkan kaki kirinya bagi mengeluarkan bola.
Kekebalan Julian bagaimanapun terlerai dua minit kemudian setelah pertahanan KDA FC, Mohd. Akmal Md. Zahir secara tiba-tiba hadir dari belakang untuk melakukan rembatan terus dari jarak kira-kira 30 meter.

Memasuki babak kedua, pasukan tuan rumah hanya memerlukan empat minit saja untuk menambah jaringan, sekali lagi menerusi Mohd. Akmal.
‘Kegilaan’ KDA FC untuk terus menambah jaringan tidak berakhir di situ apabila mereka terus menebak pintu gol pelawat pada minit ke-57.
Gol itu bermula dengan lorongan pemain naturalisasi kebangsaan, Lee Tuck kepada Hidalgo yang berada dalam kotak penalti lawan.
Sayap lincah bertubuh kecil itu lalu menggunakan kemahiran menggelecek untuk memperdaya seorang pertahanan Kuching City, sebelum melepaskan rembatan leret ke dalam gawang pelawat. – KOSMO! ONLINE


Zii Jia ‘mandi peluh’ singkir Naraoka
Oleh MUHAMMAD HELMEE RAMLI

17 Mac 2023, 10:53 pm
KUALA LUMPUR – Perseorangan lelaki profesional negara, Lee Zii Jia melangkah ke separuh akhir pada Kejohanan Badminton Seluruh England (All England) 2023 selepas menewaskan pemain Jepun, Kodai Naraoka sebentar tadi.
Pada aksi suku akhir yang berlangsung di Utilita Arena, Birmingham, pemain No.4 dunia itu menunjukkan kemampuan sebenar meskipun dipaksa bermandi peluh sebelum mencatat kemenangan 21-9, 10-21, 21-13.
Turun dengan status sebagai pilihan keempat kejohanan, pemain berusia 25 tahun itu langsung tidak menunjukkan belas kasihan apabila mengasak lawannya dengan pukulan-pukulan smash kencang serta permainan mengelirukan di depan jaring.
Perlawanan itu sejak awal lagi dilihat bakal menjadi milik Zii Jia apabila dia menampilkan aksi cukup bertenaga di set pertama sebelum menang mudah 21-9 dalam tempoh 18 minit.
Bagaimanapun, Naraoka yang dianggap bintang sedang meningkat naik memperkemaskan permainan dan menampilkan aksi lebih meyakinkan di set kedua, sekali gus menang 21-10 bagi mengheret perlawanan ke set penentuan.
Memasuki set ketiga, Zii Jia yang merupakan juara All England 2021 kembali mendapatkan rentak sebenar sebelum memastikan tempat di separuh akhir apabila menamatkan pertarungan tersebut dengan kemenangan 21-13.

Menanti Zii Jia di separuh akhir esok adalah naib juara dunia 2018 dari China, Shi Yuqi yang memastikan slot lebih awal selepas menyingkirkan rakan senegara, Weng Hong Yang menerusi kemenangan 21-9, 21-16.
Untuk rekod, ia adalah penampilan sulung Zii Jia di pentas separuh akhir pada saingan musim ini selepas dia kerap tersingkir di pusingan awal dalam empat kejohanan terdahulu. – KOSMO! ONLINE


Bomba selamatkan anak lembu jatuh longkang
Oleh AZMI NORDIN

17 Mac 2023, 11:01 pm
HULU SELANGOR – Seekor anak lembu dibawa keluar sepasukan bomba selepas didapati terperangkap dalam longkang di Jalan Utama Antaragapi, di sini, hari ini.
Pengarah Jabatan Bomba dan Penyelamat Malaysia (JBPM) Selangor Morni Mamat berkata, pihaknya menerima panggilan kecemasan berhubung kejadian itu pukul 6.12 petang tadi.
Katanya seramai enam anggota bersama satu jentera dari Balai Bomba dan Penyelamat (BBP) Kuala Kubu Bharu dikejarkan ke lokasi kejadian.
“Setibanya di lokasi kejadian, didapati benar terdapat seekor anak lembu jatuh ke dalam longkang.
“Anggota bertugas menangkap dan mengangkat anak lembu tersebut menggunakan hos ke kawasan yang selamat,” katanya dalam kenyataan hari ini.
Menurut Morni, selesai mengalihkan anak lembu tersebut anggotanya bergerak kembali ke balai bomba. – KOSMO! ONLINE.


Bubu naga bernilai RM39,360 dirampas
Oleh SAFINA RAMLI

17 Mac 2023, 7:08 pm
GEORGE TOWN – Jabatan Perikanan Pulau Pinang merampas dan menyita 328 bubu naga bernilai RM39,360 sepanjang Februari lalu.
Pengarah Jabatan Perikanan Negeri, Yazeereen A Bakar berkata, rampasan itu dilakukan menerusi beberapa siri pemeriksaan darat di jeti-jeti nelayan di Seberang Perai Tengah dan Seberang Perai Selatan.
”Kami bekerjasama dengan Kementerian Perdagangan Dalam Negeri dan Kos Sara Hidup (KPDN) dan Suruhanjaya Komunikasi dan Multimedia Malaysia (SKMM) untuk memantau penjualan bubu naga di platform-platform menjual barangan secara online.
“Kita sedang memantau dan KPDN serta SKMM sedang dalam proses untuk memastikan tiada iklan jualan bubu naga dalam aplikasi jualan barangan secara dalam talian ini,” katanya dalam sidang akhbar di Pejabat Perikanan Pulau Pinang, di sini hari ini.
Katanya, selain bubu naga, pihaknya juga menyita 2,890 mata rawai tanpa umpan setelah didapati tidak mempunyai kebenaran untuk menggunakan untuk menangkap ikan serta empat nelayan tempatan berusia 25 hingga 63 tahun ditahan kerana melanggar syarat lesen.
“Turut disita adalah hasil tangkapan sebanyak 500 kilogram, anggaran nilai rampasan bagi kesemua kes sepanjang Februari adalah sebanyak RM42,860 termasuk hasil tangkapan sebanyak 0.5 tan metrik,” katanya. – KOSMO! ONLINE


FAMA sasar nilai jualan RM13.5 juta menerusi Program Ramadan Madani
Oleh MOHD. HUSNI MOHD. NOOR

17 Mac 2023, 6:54 pm
PUTRAJAYA – Lembaga Pemasaran Pertanian Persekutuan (FAMA) menyasarkan nilai jualan RM13.5 juta menerusi Program Ramadan Madani di 103 lokasi pasar tani di seluruh negara.
Pemangku Ketua Pengarahnya, Abdul Rashid Bahri berkata, program jualan itu dianjurkan sempena meraikan bulan Ramadan tidak lama lagi.
Beliau berkata, lebih menarik, harga jualan ditawarkan lebih murah berbanding pasaran lain iaitu sekitar lima hingga 10 peratus.
“Sepanjang jualan itu juga, usahawan tani turut menawarkan jualan Bakul Madani dan Combo Madani yang juga ditawarkan pada harga lebih murah.
“Program ini juga turut dilaksanakan di Pasar Tani Kekal, Pusat Transformasi Luar Bandar (RTC) dan Medan Niaga Satok, Sarawak,” katanya pada sidang akhbar selepas melancarkan Jualan Ramadan Madani peringkat kebangsaan di Pasar Tani Putrajaya, Presint 2, di sini hari ini.
Katanya, pihaknya berharap orang ramai dapat memanfaatkan program itu bagi mendapatkan keperluan menyambut Ramadan nanti.

Abdul Rashid berkata, pihaknya juga akan memastikan ketersediaan bekalan agromakanan seperti telur ayam, ayam, ikan, sayur-sayuran, buah-buahan dan komoditi lain menerusi program itu
Menurutnya, program jualan khas itu dijalankan setiap tahun dan produk yang dipasarkan adalah barang keperluan musim perayaan seperti daging, ayam, sayur, ketupat, daun palas dan produk industri kecil sederhana seperti serunding serta kerepek.
“Bagi memberi kemudahan kepada pengguna juga, FAMA turut menyediakan perkhidmatan secara dalam talian untuk membeli barangan keperluan bagi menyambut bulan Ramadan menerusi portal Agrobazaar Online (www.agrobazaar.com.my),” katanya. – KOSMO! ONLINE


Panglima Angkatan Tentera lancar Tabung Ihya’ Ramadan
Oleh KOSMO!

17 Mac 2023, 7:05 pm
PETALING JAYA – Sebanyak RM 195,200 hasil sumbangan Tabung Zakat Angkatan Tentera Malaysia (ATM) telah diserahkan oleh Panglima Angkatan Tentera (PAT), Jeneral Tan Seri Affendi Buang kepada Panglima dan wakil Panglima Perkhidmatan bagi tujuan pembiayaan program dan aktiviti kerohanian Masjid dan Surau ATM sempena Ramadan tahun ini.
ATM dalam kenyataan berkata, pelancaran Tabung Ihya’ Ramadan yang disempurnakan di Masjid Khalid Al-Walid Kementah (MKWK) hari ini telah menerima sejumlah RM13,253 hasil sumbangan berbentuk kupon dengan nilai minimum RM2 dan maksimum RM5 yang diagihkan kepada warga ATM di Markas Angkatan Tentera Malaysia dan Markas Perkhidmatan Tentera Darat, Laut dan Udara.
Bukan itu sahaja, MKWK juga menerima sumbangan peribadi dari seorang individu, Md Humayun Kabir Al-Haj Hakim bernilai RM 84,200.00 untuk sumbangan program
Bubur Lambuk, Iftar dan Sahur di masjid tersebut yang menjadikan jumlah keseluruhan sebanyak RM 97,453.60.
“Selain mengutip sumbangan derma dari individu dan badan korporat bagi membiayai program dan aktiviti sepanjang Ramadan 2023M/1444H, pelancaran ini juga dapat menyemarakkan aktiviti syiar Islam di setiap masjid dan surau ATM khususnya pada bulan Ramadan dan meningkatkan kesedaran anggota untuk membuat persediaan fizikal dan spiritual bagi menyambut bulan Ramadan pada tahun ini.
“Semua aktiviti pengimarahan yang akan dilaksanakan di MKWK melalui sumbangan yang diterima adalah bertujuan membina sifat ehsan dan taqwa dalam diri setiap warga tentera dan masyarakat awam setempat.
“Ia juga dilihat sebagai sebahagian tugas dan tanggungjawab Kor Agama Angkatan Tentera (KAGAT) khususnya dalam memperkasakan pensyariatan Ibadat Puasa Ramadan yang dituntut sebagai rukun asas dalam Islam,” jelas kenyataan tersebut hari ini.

Dalam majlis tersebut, simbolik penyerahan sumbangan terkumpul dari markas-markas perkhidmatan kepada PAT telah disempurnakan oleh Panglima Tentera Udara, Jeneral Tan Seri Mohd Asghar Khan Goriman Khan, Brigedier Jeneral Ahmad Najib Othman mewakili Panglima Tentera Darat, Laksamana Muda Baharudin Wan Mohd Nor mewakili Panglima Tentera Laut dan Pemangku Ketua Staf Markas ATM, Laksamana Muda Datuk Abdul Halim Shaari.
Dalam pada itu, majlis itu turut membuat penyerahan sumbangan Program Kerjasama Strategik dan Tanggungjawab Sosial Korporat (CSR) Agensi-Agensi dengan ATM iaitu Koperasi Tentera berjumlah RM 70,000.00 yang disampaikan oleh Ketua Pegawai Eksekutif Koperasi Tentera, Mohd Ghazali Abas dan Yayasan Lembaga Tabung Angkatan Tentera (YLTAT) berjumlah RM 45,000.00 yang disampaikan oleh Ketua Eksekutifnya, Datuk Mohd Nizar Sudin. -KOSMO! ONLINE.


Lelaki panik ditangkap ‘skodeng’ wanita mandi
Oleh KOSMO!

17 Mac 2023, 7:00 pm
JAKARTA – Sebuah klip video tular di media sosial Indonesia memaparkan senario  seorang lelaki ditangkap ketika mengintai wanita mandi dari atas bumbung sebuah rumah, lapor laman berita Suara.com.
Berdasarkan video yang dimuat naik dalam akaun Instagram @fakta.indo, lelaki itu dilihat sedang meniarap di atas atap zink sebuah rumah.
Video itu dirakam oleh beberapa wanita yang menyaksikan kejadian tersebut.
Lelaki berbaju kuning itu kelihatan panik setelah perakam menjerit ‘pengintip’ lalu segera meluru untuk turun dari bumbung itu.
Rakaman tersebut mendapat perhatian netizen di ruangan komen.
“Tahniah, wajah anda terkenal di seluruh Indonesia,” komen seorang netizen.

“Auto panik dan auto bergaduh dengan isteri,” komen netizen lain. – Agensi


Wanita guna laman web perkahwinan untuk bandingkan gaji
Oleh KOSMO!

17 Mac 2023, 8:30 pm
NEW DELHI – Seorang wanita tular di media sosial India selepas menggunakan laman web perkahwinan untuk membandingkan tawaran gaji di beberapa syarikat dan memohon pekerjaan, lapor stesen penyiaran NDTV.
Percubaan itu ternyata membuahkan hasil dan semakin popular di media sosial.
Berdasarkan hantaran di laman LinkedIn oleh akaun bernama Ashveen Bansal, seorang wanita menggunakan laman web Jeevansathi.com untuk membandingkan pendapatan di pelbagai syarikat.
Wanita itu dikatakan merujuk jumlah pendapatan pengguna di laman web tersebut dan syarikat yang menggaji mereka.
Sebilangan pengguna tertarik dengan tindakan wanita itu, manakala ada yang menganggap ia pelik.
“Salah satu idea terbaik ialah memikirkan gaji anda sebelum menyertai syarikat. Ashveen Bansal, kawan anda adalah permata! Jangan pernah kehilangan dia,” komen seorang netizen.

“Kami sedar bahawa orang ramai bercinta di Facebook dan platform media sosial yang lain. Sekarang ini adalah penggunaan baharu laman web perkahwinan, ia sebenarnya boleh menjadi platform data yang sangat baik jika mereka tidak meletakkan gaji palsu untuk kelihatan baik dalam perkahwinan,” komen netizen lain. – Agensi


Tiada kompromi pihak keluar kenyataan ganggu sensitiviti agama, kaum
Oleh AZMI NORDIN

17 Mac 2023, 6:54 pm
KUALA LUMPUR – Polis Diraja Malaysia (PDRM) akan mengambil tindakan tegas tanpa kompromi buat pihak mengeluarkan kenyataan menyentuh sensitiviti agama dan kaum.
Ketua Polis Negara, Tan Sri Acryl Sani Abdullah Sani berkata, pihaknya memantau rapi keselamatan semasa negara berhubung kenyataan yang akan menganggu gugat keselamatan awam.
“Tahap keselamatan semasa adalah terkawal dan PDRM memberikan komitmen untuk memastikan penguatkuasaan undang-undang secara berterusan demi memastikan keselamatan kekal terjamin.
“Masyarakat dinasihat agar tidak mengeluarkan atau berkongsi kenyataan yang mampu menjejaskan keharmonian kaum atau membangkitkan kegusaran awam,” katanya dalam kenyataan hari ini.
Jelas Acryl, mana-mana pihak yang mempunyai maklumat mengenai sebarang tindakan sedemikian boleh menyalurkannya pada balai polis berdekatan untuk tindakan selanjutnya.
Terdahulu, Datuk Seri Anwar Ibrahim mengarahkan seluruh pasukan keselamatan agar berwaspada terhadap sebarang usaha oleh segelintir pihak yang mahu menganggu gugat keselamatan dan ketenteraman dalam negara.

Perdana Menteri menegaskan sebarang cubaan mengadu domba, menghangatkan ‘suhu’ kaum serta agama di negara ini tidak akan dibenarkan.
Sebelum ini, Kosmo! melaporkan mengenai Projek Artikel 11 Jom Ziarah yang diusahakan oleh Impact Malaysia, pertubuhan di bawah Kementerian Belia dan Sukan (KBS), yang mengundang reaksi negatif dalam kalangan masyarakat.
Program terbabit didakwa seolah-olah mengajak golongan Muslim untuk menziarahi gereja.
Bagaimanapun, Menteri KBS, Hannah Yeoh menegaskan program tersebut tidak melibatkan belia beragama Islam. – KOSMO! ONLINE.


Kadar zakat fitrah di P. Pinang kekal
Oleh ISWAN SHAFIQ ISA

17 Mac 2023, 7:15 pm
SEBERANG PERAI – Kadar bayaran zakat fitrah bagi negeri Pulau Pinang pada tahun ini kekal seperti tahun sebelumnya iaitu sebanyak RM7, RM13 dan RM20.
Perkara itu diumumkan Timbalan Ketua Menteri 1 merangkap Yang Dipertua Majlis Agama Islam Negeri Pulau Pinang (MAINPP), Datuk Ir. Ahmad Zakiyuddin Abdul Rahman petang tadi.
Menurut Ahmad Zakiyuddin, jumlah terendah iaitu RM7 ditetapkan bagi kumpulan majoriti yang menggunakan beras ‘special’ tempatan lima peratus, ‘super special’ tempatan 10 peratus, beras tempatan standard, beras tempatan premium, beras hancur, beras merah atau lain-lain yang setara dengannya.
Katanya, RM13 pula dikhususkan untuk mereka yang menikmati beras wangi, beras pulut, beras rebus, beras import atau setara yang setara dengannya manakala kadar bayaran terakhir iaitu RM20 untuk mereka yang makan beras jenis basmathi, herba ponny, beras Jepun/Calrose atau yang setara dengannya.
“Tiga kadar zakat fitrah yang ditetapkan ini memberi peluang kepada umat Islam di Pulau Pinang yang memiliki kelebihan dari segi kemampuan menunaikan kewajipan membayar zakat fitrah mereka dengan kadar yang lebih tinggi mengikut kemampuan,” katanya pada Majlis Pentauliahan Amil Zakat Fitrah & Sumbangan Ihya Ramadan Negeri Pulau Pinang Bagi Tahun 1444H/2023M.
Sementara itu, Ahmad Zakiyuddin berkata, pada tahun ini pula, ZPP telah menyasarkan kutipan zakat fitrah sebanyak RM6.7 juta dengan 237 jumlah kariah dan pusat kutipan yang dilantik termasuk jumlah amil yang ditauliahkan seramai 1699 orang di seluruh Pulau Pinang.

Pada majlis yang sama, beliau turut menyampaikan Sumbangan Ihya Ramadan peringkat negeri kepada 247 buah masjid dan surau Jumaat dengan jumlah peruntukan sebanyak RM263,000. – KOSMO! ONLINE


Lebih sejam tersepit langgar penghadang plaza tol
Oleh ISKANDAR SHAH MOHAMED

17 Mac 2023, 8:37 pm
SHAH ALAM – Seorang lelaki terpaksa menahan kesakitan selama 82 minit akibat tersepit selepas lori dipandunya melanggar penghadang batu di Plaza Tol Kemuning di sini, petang tadi.
Kejadian kira-kira pukul 4 petang itu menimpa mangsa berusia lingkungan 40-an yang memandu lori 10 tan.
Pengarah Bomba Selangor, Morni Mamat berkata, pihaknya bergegas ke lokasi kejadian selepas menerima panggilan kecemasan pukul 4.21 petang.
Katanya, sepasukan lapan anggota termasuk pegawai dan jentera dari Balai Bomba dan Penyelamat (BBP) Shah Alam dikerah dalam operasi berkenaan.
“Pemeriksaan lanjut mendapati sebuah lori melanggar penghadang batu laluan plaza tol tersebut. Pemandu kenderaan itu turut didapati masih tersepit dan mengalami kecederaan,” katanya ketika dihubungi hari ini.
Tambah beliau, lelaki itu berjaya dikeluarkan pihaknya pukul 5.15 petang dan mangsa kemudian dihantar ke Hospital Tengku Ampuan Rahimah (HTAR) Klang bagi mendapatkan rawatan lanjut. – KOSMO!ONLINE


Lelaki jumpa berlian besar, hodoh
Oleh KOSMO!

17 Mac 2023, 6:30 pm
LITTLE ROCK, ARKANSAS – Seorang pelawat bertuah menemui sebutir berlian di taman negeri Arkansas, Amerika Syarikat (AS), lapor laman berita Wion News semalam.
David Anderson menggelar permata yang ditemuinya sebagai ‘Big, Ugly Diamond’ atau ‘Bud’ yang bermaksud berlian besar dan hodoh.
Berlian berwarna coklat seberat 3.29 karat (0.66 gram) itu ditemui di Crater of Diamonds State Park pada 4 Mac lalu.
Pada setiap hari, satu atau dua butir berlian akan ditemui oleh pelawat di taman tersebut dan mereka dibenarkan oleh pihak berkuasa untuk menyimpannya.
Anderson menemui permata itu ketika dia dalam perjalanan melawat zon pencarian berlian seluas 37.5 ekar di taman itu, kata pegawai taman dalam satu kenyataan akhbar Rabu lalu.
“Pada awalnya saya fikir ia adalah kuarza  tetapi tertanya-tanya mengapa ia sangat berkilat. Sebaik sahaja mengambilnya, saya menyedari ia adalah berlian,” kata Anderson.

Tambah Anderson, dia mula melawat taman itu sejak kali pertama mengetahuinya melalui televisyen pada 2007.
“Selepas menemui berlian pertama berwarna putih seberat 1.5 karat (0.3 gram), saya menjadi ketagih,” katanya sambil menambah, sejak itu, dia telah menemui lebih 400 butir berlian di taman tersebut.
Antara koleksi berliannya ialah sebutir permata berwarna kuning seberat 3.83 karat (0.77 gram) yang ditemui pada 2011 dan berlian putih seberat 6.19 karat (1.2 gram) yang ditemui pada 2014.
Seperti pengunjung lain, Anderson berkata dia juga bercadang untuk menjual berlian yang ditemuinya baru-baru ini kepada tukang pertama di kawasannya.
Berlian Bud itu adalah yang terbesar ditemui di taman tersebut sejak September 2021 apabila seorang pelawat menemui sebutir berlian seberat 4.38 karat (0.88 gram).  – Agensi